2006R1875 — DA — 26.12.2006 — 000.003

Dette dokument er et dokumentationsredskab, og institutionerne påtager sig intet ansvar herfor

►B KOMMISSIONENS FORORDNING (EF) Nr. 1875/2006 af 18. december 2006 om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (EØS-relevant tekst) (EFT L 360, 19.12.2006, p.64)





Berigtiget ved:









▼B

KOMMISSIONENS FORORDNING (EF) Nr. 1875/2006

af 18. december 2006

om ændring af forordning (EØF) nr. 2454/93 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks

(EØS-relevant tekst)







KOMMISSIONEN FOR DE EUROPÆISKE FÆLLESSKABER HAR — under henvisning til traktaten om oprettelse af Det Europæiske Fællesskab, under henvisning til Rådets forordning (EØF) nr. 2913/92 af 12. oktober 1992 om indførelse af en EF-toldkodeks ( 1 ), særlig artikel 247, og ud fra følgende betragtninger: (1) De ændringer til forordning (EØF) nr. 2913/92, i det følgende benævnt »toldkodeksen«, som er fastsat i forordning (EF) nr. 648/2005, indfører en række foranstaltninger til skærpelse af sikkerheden for varer, der føres ind i eller ud af Fællesskabets toldområde. Disse foranstaltninger skulle medføre hurtigere og mere målrettet toldkontrol og består i analyse og elektronisk udveksling af informationer om risici mellem toldmyndighederne og mellem disse og Kommissionen inden for en fælles ramme for risikoforvaltning, krav om, at toldmyndighederne skal have underretning inden ankomst eller afgang om alle varer, der føres ind i eller ud af Fællesskabets toldområde, og indrømmelse af status som autoriseret økonomisk operatør til pålidelige virksomheder, som opfylder bestemte kriterier, og som skal kunne gøre brug af de forenklinger, der er hjemlet i toldforskrifterne, og/eller lettelser i relation til toldkontrol. (2) For at sikre effektiv og hurtig implementering af disse foranstaltninger er det nødvendigt, at dataudvekslingen mellem toldmyndigheder foregår med brug af informationsteknologi og computernetværk byggende på vedtagne standarder og fælles datasæt. (3) I betragtning af effektiviseringen af medlemsstaternes toldklareringssystemer og medlemsstaternes og Kommissionens anvendelse af informationsteknologi og computernetværk bør den fælles brug af sådanne systemer udvides til at omfatte mere end det nye datamatiserede forsendelsessystem, begyndende med indførelsen af et edb-baseret system til eksportkontrol. (4) Med henblik på etablering af en fælles ramme for risikoforvaltning og et ensartet niveau for toldkontrol i hele Fællesskabet bør risikoanalyse baseres på edb-metoder med brug af fælles kriterier. Oplysninger om risici bør derfor, uden at det dog berører nationale eller internationale forpligtelser, udveksles mellem toldmyndigheder og Kommissionen med brug af et fælles system til forvaltning af toldrisici, fælles prioriterede kontrolområder og fælles risikokriterier og standarder for harmoniseret anvendelse af toldkontrol i specifikke tilfælde. (5) Erhvervsdrivende, som opfylder betingelserne for at få status som autoriseret økonomisk operatør og dermed adskiller sig positivt fra andre erhvervsdrivende, bør betragtes som pålidelige partnere i forsyningskæden. Autoriserede økonomiske operatører bør derfor kunne benytte ikke blot de forenklinger, der er fastsat i toldforskrifterne, men også lettelser i relation til toldkontrol, når de opfylder bestemte sikkerheds- og sikringsbetingelser. (6) Det er nødvendigt at fastsætte fælles betingelser og kriterier i alle medlemsstaterne for udstedelse, ændring eller tilbagekaldelse af certifikater som autoriserede økonomiske operatører eller for suspension af status som autoriseret økonomisk operatør samt regler for ansøgning om og udstedelse af certifikater som autoriserede økonomiske operatører. For at sikre opretholdelse af et højt sikkerhedsniveau bør toldmyndighederne føre løbende tilsyn med, at de autoriserede økonomiske operatører opfylder de relevante krav. (7) Det er nødvendigt at indføre og vedligeholde et fælles elektronisk informations- og kommunikationssystem til lagring og udveksling af oplysninger om autoriserede økonomiske operatører. (8) For at skabe mulighed for effektiv risikoanalyse og for den fornødne risikobaserede kontrol er det nødvendigt at fastsætte tidsfrister og detaljerede regler vedrørende erhvervsdrivendes forpligtelse til inden ankomst eller afgang at underrette toldmyndighederne om alle varer, der føres ind i eller ud af Fællesskabets toldområde. På linje med tilsvarende foranstaltninger, som er indført på internationalt plan som led i det »Framework of Standards to Secure and Facilitate Global Trade« vedtaget af Verdenstoldorganisationen, og i overensstemmelse med andre særlige ordninger, der er gældende i medfør af internationale aftaler, bør der tages hensyn til anvendelsen af forskellige transportmidler og til forskellige typer varer eller erhvervsdrivende. (9) For at toldmyndighederne kan foretage en effektiv risikoanalyse, er det nødvendigt, at de oplysninger, der kræves inden varers ankomst eller afgang, indgives i elektronisk form. Brug af papirbaserede toldangivelser og anmeldelser bør kun tillades i undtagelsestilfælde. (10) De data, der kræves i summariske indgangs- og udgangsangivelser, bør harmoniseres for at sikre et fælles grundlag for risikoanalyse i hele Fællesskabet og muliggøre effektiv udveksling af informationer mellem toldmyndigheder. Selvom der i den forbindelse bør tages hensyn til den trafiktype, der benyttes til at fragte varerne, og til eventuel status som autoriseret økonomisk operatør, bør sikkerheds- og sikringsforanstaltningerne ikke derved forringes. Selvom det kan begrundes, at der bør være en undtagelse fra kravet om summariske angivelser for varer, der befordres efter Verdenspostforeningens regler som følge af særlige omstændigheder i forbindelse med denne trafiktype, er det ikke desto mindre nødvendigt at sørge for tekniske rammer for de data, som skal indsendes til toldmyndighederne ad elektronisk vej for så vidt angår denne trafik, hvilket kan være til gensidig fordel. (11) I tilfælde af en positiv risikoanalyse bør der anvendes et ensartet niveau for forebyggende kontrol i hele Fællesskabet. I den sammenhæng bør handelsvirksomheden eller transportselskabet informeres i relevant omfang. (12) Reglerne om frembydelse og midlertidig oplagring af varer, der føres ind i Fællesskabets toldområde, bør omfatte de ændrede datakrav. (13) I de tilfælde, hvor toldangivelsen anvendes som summarisk indgangs- eller udgangsangivelse, er det også hensigtsmæssigt at tilpasse de generelle bestemmelser om metoden, tidspunktet og stedet for indgivelse af toldangivelser med henblik på henførsel af varer under en toldprocedure. (14) For at give mulighed for en mere effektiv kontrol af procedurerne for udførsel, passiv forædling og genudførsel bør toldmyndighederne af hensyn til sikkerhed og sikring og toldkontrollen erstatte den nuværende papirbaserede procedure med elektronisk udveksling af data mellem udførselstoldstedet og udgangstoldstedet. (15) Det er nødvendigt, at det edb-baserede system til eksportkontrol fungerer parallelt med den papirbaserede udførselsprocedure i en overgangsperiode. Den papirbaserede udførselsprocedure bør også fungere som en reservemulighed for det elektroniske system både under og efter overgangsperioden. Der bør gælde særlige bestemmelser ved udveksling af data mellem toldsteder med brug af det edb-baserede eksportkontrolsystem. For at sikre, at dette system kan fungere korrekt, bør de nuværende bestemmelser om den papirbaserede udførselsprocedure ligeledes ændres. (16) For at forenklinger i henhold til reglerne for udførsel fortsat skal kunne benyttes, uden at det begrænser de fordele, det edb-baserede system til eksportkontrol giver de erhvervsdrivende, bør eksportører kunne vælge, om de vil benytte bestemmelserne vedrørende varer, som forlader Fællesskabets toldområde i henhold til én og samme fragtkontrakt. (17) Bestemmelserne om indrømmelse af status som autoriseret økonomisk operatør bør gælde fra den 1. januar 2008 for at give medlemsstaterne mulighed for at etablere de nødvendige administrative strukturer. (18) For at give medlemsstaterne og de erhvervsdrivende rimelig tid til at tilpasse deres elektroniske systemer bør forordningens bestemmelser om fastsættelse af datakrav og om elektronisk indgivelse af oplysninger inden varers ankomst og afgang dog først gælde fra den 1. juli 2009. (19) Kommissionens forordning (EØF) nr. 2454/93 ( 2 ) bør derfor ændres i overensstemmelse hermed. (20) Foranstaltningerne i denne forordning er i overensstemmelse med udtalelse fra Toldkodeksudvalget — ud fra følgende betragtninger: UDSTEDT FØLGENDE FORORDNING:







Artikel 1

Forordning (EØF) nr. 2454/93 ændres således:

1) I artikel 1 tilføjes følgende nr. »12) erhvervsdrivende: en person, som er erhvervsmæssigt involveret i aktiviteter, der er omfattet af toldlovgivningen.«

2) I del I, afsnit I, indsættes følgende som kapitel 4 og 5: »KAPITEL 4 Udveksling af data mellem toldmyndigheder med brug af informationsteknologi og computernetværk Artikel 4d 1. Medmindre særlige omstændigheder gør sig gældende, og uden at det berører bestemmelserne vedrørende den pågældende procedure, som i givet fald finder tilsvarende anvendelse, benytter toldmyndighederne, når medlemsstaterne i samarbejde med Kommissionen har udviklet elektroniske systemer til udveksling af oplysninger om en toldprocedure eller erhvervsdrivende, sådanne systemer til informationsudvekslingen mellem de berørte toldsteder. 2. Når de i en procedure involverede toldsteder ligger i forskellige medlemsstater, skal de meddelelser, der anvendes til udveksling af data, være i overensstemmelse med den struktur og den nærmere udformning, som fastsættes af toldmyndighederne efter fælles aftale. Artikel 4e 1. Foruden de betingelser, der henvises til i artikel 4a, stk. 2, indfører og vedligeholder toldmyndighederne passende sikkerhedsordninger, for at de forskellige systemer kan fungere effektivt, pålideligt og sikkert. 2. For at opnå det niveau for systemsikkerhed, der er fastsat i stk. 1, registreres hver indlæsning, ændring eller sletning af data med angivelse af årsagen til og det nøjagtige tidspunkt for en sådan handling og med anførelse af identiteten på den person, der foretager behandlingen. De oprindelige data og alle således behandlede data skal opbevares i mindst tre kalenderår efter udløbet af det år, som dataene vedrører, medmindre andet er bestemt. 3. Toldmyndighederne kontrollerer sikkerheden med regelmæssige mellemrum. 4. Toldmyndighederne underretter hinanden og i givet fald også den berørte erhvervsdrivende om eventuel mistanke om sikkerhedsbrud.



KAPITEL 5 Risikoforvaltning Artikel 4f 1. Toldmyndighederne udfører risikoforvaltning for at sondre mellem de forskellige risikoniveauer, der er forbundet med varer, som er undergivet toldkontrol eller -tilsyn, og afgøre, hvorvidt og i givet fald hvor varerne skal undergives særlig toldkontrol. 2. Fastlæggelsen af risikoniveauer bygger på en vurdering af sandsynligheden for, at den risikorelaterede hændelse finder sted, og af dens konsekvenser, såfremt den rent faktisk indtræffer. Ved udvælgelsen af forsendelser eller angivelser, der skal undergives toldkontrol, skal der indgå stikprøver. Artikel 4g 1. Den i toldkodeksens artikel 13, stk. 2, omhandlede risikoforvaltning på fællesskabsplan udføres i henhold til en elektronisk fælles ramme for risikoforvaltning omfattende følgende elementer: a) et EF-toldrisikoforvaltningssystem til varetagelse af risikoforvaltningen, som skal benyttes til at formidle alle risikorelaterede oplysninger, som kan bidrage til at forbedre toldkontrollen, mellem medlemsstaternes toldmyndigheder og Kommissionen b) fælles prioriterede kontrolområder c) fælles risikokriterier og standarder for harmoniseret anvendelse af toldkontrol i specifikke tilfælde. 2. Med brug af det i stk. 1, litra a), omhandlede system udveksler toldmyndighederne risikorelaterede oplysninger i følgende situationer: a) når en toldmyndighed har vurderet risiciene til at være betydelige og kræve toldkontrol, og det ved denne kontrol konstateres, at hændelsen, som omhandlet i toldkodeksens artikel 4, stk. 25, har fundet sted b) når det ikke ved kontrollen kan konstateres, at hændelsen, som omhandlet i toldkodeksens artikel 4, stk. 25, har fundet sted, men den berørte toldmyndighed vurderer, at truslen indebærer en høj risiko andre steder i Fællesskabet. Artikel 4h 1. De fælles prioriterede kontrolområder omfatter specielle, godkendte toldmæssige bestemmelser eller anvendelser, varetyper, trafikruter, transportformer eller erhvervsdrivende, der skal undergives skærpet risikoanalyse og toldkontrol i en vis periode. 2. Anvendelsen af fælles prioriterede kontrolområder baseres på en fælles tilgang til risikoanalyse og af hensyn til et ensartet niveau for toldkontrollen på fælles risikokriterier og standarder for udvælgelsen af de varer og erhvervsdrivende, der skal undergives kontrol. 3. Toldkontrol, der gennemføres inden for fælles prioriterede kontrolområder, har ingen indvirkning på andre former for kontrol, som toldmyndighederne normalt gennemfører. Artikel 4i 1. De i artikel 4g, stk. 1, litra c), nævnte fælles risikokriterier og standarder omfatter følgende: a) en beskrivelse af risikoen/risiciene b) de risikofaktorer eller -indikatorer, der skal anvendes til at udvælge varer eller erhvervsdrivende til toldkontrol c) karakteren af den toldkontrol, som toldmyndighederne skal gennemføre d) varigheden af anvendelsen af den i litra c) nævnte toldkontrol. De oplysninger, der indhentes ved anvendelse af de i første afsnit nævnte elementer, formidles med brug af det i artikel 4g, stk. 1, litra a), omhandlede EF-toldrisikoforvaltningssystem. De anvendes af toldmyndighederne i deres risikoforvaltningssystemer. 2. Toldmyndighederne underretter Kommissionen om resultaterne af den toldkontrol, der er gennemført i overensstemmelse med stk. 1. Artikel 4j Ved fastsættelsen af fælles prioriterede kontrolområder og anvendelsen af fælles risikokriterier og standarder tages der hensyn til følgende elementer: a) om de står i rimeligt forhold til risikoen b) om det er nødvendigt at iværksætte kontrollen omgående c) den mulige virkning for handelsstrømmene, de enkelte medlemsstater og kontrolressourcerne.«

3) I del I indsættes følgende som afsnit IIA: »AFSNIT IIA AUTORISEREDE ØKONOMISKE OPERATØRER



KAPITEL 1 Procedure for udstedelse af certifikater



Afdeling 1 Almindelige bestemmelser Artikel 14a 1. Uden at det berører anvendelsen af de forenklinger, der behandles andetsteds i toldforskrifterne, kan toldmyndighederne efter ansøgning fra en erhvervsdrivende og i overensstemmelse med toldkodeksens artikel 5a udstede følgende certifikater som autoriseret økonomisk operatør (i det følgende benævnt »AEO-certifikat«): a) AEO-certifikat — toldforenklinger: til erhvervsdrivende, som anmoder om at måtte benytte de i henhold til toldforskrifterne tilladte forenklinger, og som opfylder betingelserne i artikel 14h, 14i og 14j b) AEO-certifikat — sikkerhed og sikring: til erhvervsdrivende, som anmoder om at måtte benytte lettelser med hensyn til toldkontrol vedrørende sikkerhed og sikring, når varerne kommer ind i Fællesskabets toldområde, eller når de forlader Fællesskabets toldområde, og som opfylder betingelserne i artikel 14h til 14k c) AEO-certifikat — toldforenklinger/sikkerhed og sikring: til erhvervsdrivende, som anmoder om at måtte benytte de i litra a) omhandlede forenklinger og de i litra b) omhandlede lettelser, og som opfylder betingelserne i artikel 14h til 14k. 2. Toldmyndighederne tager behørigt hensyn til erhvervsdrivendes specifikke karakteristika, navnlig små og mellemstore virksomheders. Artikel 14b 1. Hvis indehaveren af et i artikel 14a, stk. 1, litra a) eller c), omhandlet AEO-certifikat ansøger om en eller flere af de i artikel 260, 263, 269, 272, 276, 277, 282, 283, 313a, 313b, 324a, 324e, 372, 454a og 912g omhandlede tilladelser, undersøger toldmyndighederne ikke på ny de betingelser, som allerede er undersøgt i forbindelse med udstedelsen af AEO-certifikatet. 2. Når der er indgivet en summarisk angivelse af en indehaver af et i artikel 14a, stk. 1, litra b) eller c), omhandlet AEO-certifikat, kan det kompetente toldsted inden varernes ankomst i Fællesskabets toldområde underrette den autoriserede økonomiske operatør, hvis sendingen som følge af risikoanalysen er udvalgt til yderligere fysisk kontrol. Denne underretning gives dog kun, hvis den ikke er til skade for den kontrol, der skal gennemføres. Medlemsstaterne kan dog foretage en fysisk kontrol, selvom den autoriserede økonomiske operatør ikke inden varernes ankomst til Fællesskabets toldområde er blevet underrettet om, at sendingen er udvalgt til en sådan kontrol. Når varerne skal forlade Fællesskabets toldområde, finder første og andet afsnit tilsvarende anvendelse. 3. Indehavere af et i artikel 14a, stk. 1, litra b) eller c), omhandlet AEO-certifikat, som indfører eller udfører varer, kan indgive summariske indgangs- og udgangsangivelser indeholdende de begrænsede data, der kræves i afdeling 2.5 i bilag 30A. Transportvirksomheder, speditører og toldagenter, der er indehavere af et i artikel 14a, stk. 1, litra b) eller c), omhandlet AEO-certifikat og er involveret i indførsel eller udførsel af varer på vegne af indehavere af et i artikel 14a, stk. 1, litra b) eller c), omhandlet AEO-certifikat, kan ligeledes indgive summariske indgangs- og udgangsangivelser med de begrænsede datakrav, der kræves i afdeling 2.5 i bilag 30A. Det kan af indehavere af et AEO-certifikat, der har ret til at anvende de begrænsede datakrav, forlanges, at de leverer yderligere dataelementer for at sikre, at systemer, der er omfattet af internationale aftaler med tredjelande om gensidig anerkendelse af AEO-certifikater og foranstaltninger vedrørende sikkerhed, fungerer korrekt. 4. Indehaveren af et AEO-certifikat undergives færre fysiske og dokumentbaserede kontroller end andre erhvervsdrivende. Toldmyndighederne kan beslutte andet med henvisning til en specifik trussel eller til kontrolforpligtelser i medfør af anden fællesskabslovgivning. Hvis en kompetent toldmyndighed efter en risikoanalyse alligevel udvælger en forsendelse, som er omfattet af en summarisk indgangs- eller udgangsangivelse fra en autoriseret økonomisk operatør, til nærmere undersøgelse, gennemføres den nødvendige kontrol som en prioriteret opgave. Efter anmodning fra den pågældende autoriserede økonomiske operatør og med den kompetente toldmyndigheds godkendelse kan denne kontrol gennemføres et andet sted end på det berørte toldsted. 5. De i stk. 1, 2, 3 og 4 fastsatte fordele er betinget af, at den pågældende autoriserede økonomiske operatør kan fremvise de nødvendige AEO-certifikatnumre.



Afdeling 2 Ansøgning om AEO-certifikat Artikel 14c 1. Ansøgning om et AEO-certifikat indgives skriftligt eller i elektronisk form i overensstemmelse med modellen i bilag 1C 2. Når toldmyndigheden konstaterer, at ansøgningen ikke indeholder alle nødvendige oplysninger, anmoder den senest 30 kalenderdage efter modtagelsen af ansøgningen den erhvervsdrivende om at fremlægge de relevante oplysninger og angiver årsagerne til anmodningen. De i artikel 14l, stk. 1, og artikel 14o, stk. 2, fastsatte frister løber fra den dato, hvor toldmyndigheden modtager alle de oplysninger, som er nødvendige for at antage ansøgningen til behandling. Toldmyndighederne meddeler den økonomiske operatør, at ansøgningen er antaget til behandling, samt startdatoen for fristerne. Artikel 14d 1. Ansøgningen indgives til en af følgende toldmyndigheder: a) toldmyndigheden i den medlemsstat, hvor ansøgerens hovedbogholderi vedrørende de relevante toldordninger føres, og hvor i hvert fald en del af de operationer, AEO-certifikatet vedrører, gennemføres b) toldmyndigheden i den medlemsstat, hvor ansøgerens hovedbogholderi vedrørende de relevante toldordninger er tilgængeligt i dennes computersystem for den kompetente toldmyndighed, der benytter informationsteknologi og computernetværk, og hvor ansøgerens almindelige logistiske ledelsesaktiviteter foregår, og hvor i hvert fald en del af de operationer, AEO-certifikatet vedrører, gennemføres. Ansøgerens hovedbogholderi som omhandlet i litra a) og b) omfatter optegnelser og dokumentation, der sætter toldmyndigheden i stand til at kontrollere og føre tilsyn med betingelserne og kriterierne for opnåelse af AEO-certifikat. 2. Hvis det ikke kan fastslås, hvem der er den kompetente toldmyndighed i henhold til stk. 1, indgives ansøgningen til en af følgende toldmyndigheder: a) toldmyndigheden i den medlemsstat, hvor ansøgerens hovedbogholderi vedrørende de relevante toldordninger føres b) toldmyndigheden i den medlemsstat, hvor ansøgerens hovedbogholderi vedrørende de relevante toldordninger er tilgængeligt, som omhandlet i stk. 1, litra b), og hvor ansøgerens almindelige logistiske ledelsesaktiviteter foregår. 3. Hvis en del af de relevante regnskaber og optegnelser føres i en anden medlemsstat end den, til hvis toldmyndighed ansøgningen er indgivet i henhold til stk. 1 eller 2, skal ansøgeren udfylde rubrik 13, 16, 17 og 18 i ansøgningsskemaet i bilag 1C. 4. Hvis ansøgeren råder over lagerfaciliteter eller andre lokaler i en anden medlemsstat end den, til hvis toldmyndighed ansøgningen er indgivet i henhold til stk. 1 eller 2, skal ansøgeren oplyse dette i rubrik 13 i ansøgningsformularen i bilag 1C for at gøre det lettere for toldmyndighederne i den pågældende medlemsstat at undersøge de relevante forhold ved lagerfaciliteterne eller andre lokaler. 5. Den i artikel 14m omhandlede samrådsprocedure finder anvendelse på de i stk. 2, 3 og 4 i denne artikel nævnte tilfælde. 6. Ansøgeren henviser til en let tilgængelig hovedadresse eller udpeger en kontaktperson inden for ansøgerens administration for at give toldmyndighederne adgang til alle nødvendige oplysninger til vurderingen af, om kravene for udstedelse af AEO-certifikatet er opfyldt. 7. Ansøgere fremsender i videst muligt omfang de nødvendige data til toldmyndighederne i elektronisk form. Artikel 14e Medlemsstaterne sender Kommissionen en fortegnelse over de kompetente myndigheder, hvortil ansøgninger skal indgives, og giver meddelelse om eventuelle senere ændringer heraf. Kommissionen videresender disse oplysninger til de øvrige medlemsstater eller gør dem tilgængelige på internettet. Disse myndigheder er de samme som de toldmyndigheder, der udsteder AEO-certifikaterne. Artikel 14f Ansøgningen antages ikke til behandling i følgende tilfælde: a) Ansøgningen er ikke i overensstemmelse med artikel 14c og 14d. b) Ansøgeren er dømt for et alvorligt strafbart forhold i tilknytning til sin økonomiske aktivitet eller er under konkursbehandling på det tidspunkt, ansøgningen indgives. c) Ansøgeren har en bemyndiget repræsentant i toldanliggender, som er dømt for et alvorligt strafbart forhold vedrørende overtrædelse af toldforskrifterne i tilknytning til sit virke som befuldmægtiget. d) Ansøgningen er indgivet inden for tre år efter tilbagekaldelsen af AEO-certifikatet, som omhandlet i artikel 14v, stk. 4.



Afdeling 3 Betingelser og kriterier for udstedelse af AEO-certifikatet Artikel 14g En ansøger behøver ikke at være etableret på Fællesskabets toldområde i følgende tilfælde: a) når en international aftale mellem Fællesskabet og et tredjeland, hvor den erhvervsdrivende er etableret, indeholder bestemmelse om gensidig anerkendelse af AEO-certifikater og indeholder bestemmelse om de administrative ordninger for gennemførelsen af den fornødne kontrol på vegne af medlemsstatens toldmyndighed, såfremt det er påkrævet b) når et luftfartsselskab eller et rederi, som ikke er etableret i Fællesskabet, men som har et regionalt kontor der og i forvejen er omfattet af de i artikel 324e, 445 og 448 fastsatte forenklinger, ansøger om et i artikel 14a, stk. 1, litra b), omhandlet AEO-certifikat. I det i stk. 1, litra b) nævnte tilfælde anses ansøgeren for at opfylde betingelserne i artikel 14h, 14i og 14j, men skal desuden opfylde betingelserne i artikel 14k, stk. 2. Artikel 14h 1. Den i toldkodeksens artikel 5a, stk. 2, første led, omhandlede tidligere tilfredsstillende opfyldelse af toldkravene anses for at foreligge, hvis ingen af nedennævnte personer har begået grove eller gentagne overtrædelser af toldforskrifterne de seneste tre år forud for ansøgningens indgivelse: a) ansøgeren b) de personer, som er ansvarlige for ansøgervirksomheden eller udøver kontrol med dens ledelse c) ansøgerens eventuelle bemyndigede repræsentant i toldanliggender d) den person i ansøgervirksomheden, som er ansvarlig for toldanliggender. Tidligere tilfredsstillende opfyldelse af toldkravene kan dog anses for at foreligge, hvis den kompetente toldmyndighed anser eventuelle overtrædelser for uvæsentlige i forhold til antallet eller omfanget af ansøgerens toldrelaterede aktiviteter, og at der ikke er tvivl om, at ansøgeren har handlet i god tro. 2. Hvis de personer, der kontrollerer ledelsen af ansøgervirksomheden, er etableret eller bosiddende i et tredjeland, vurderer toldmyndighederne deres tidligere opfyldelse af toldkravene på grundlag af de regnskaber og andre oplysninger, der er til rådighed for dem. 3. Hvis ansøgeren har været etableret i mindre end tre år, vurderer toldmyndighederne vedkommendes tidligere opfyldelse af toldkravene på grundlag af regnskaber og andre oplysninger, der er til rådighed for dem. Artikel 14i For at toldmyndighederne kan afgøre, om ansøgeren har et tilfredsstillende system til forvaltning af bogholderi og i givet fald transportdokumenter som nævnt i toldkodeksens artikel 5a, stk. 2, andet led, skal ansøgeren: a) anvende et regnskabssystem, som er i overensstemmelse med almindeligt anerkendte regnskabsprincipper, der anvendes i den medlemsstat, hvor regnskaberne føres, og som kan lette revisionsbaseret toldkontrol b) give toldmyndigheden fysisk eller elektronisk adgang til virksomhedens toldregnskab og i givet fald transportdokumenter c) have et logistisk system, hvori der sondres mellem fællesskabs- og ikke-fællesskabsvarer d) have en administrativ organisation, som svarer til karakteren og størrelsen af hans virksomhed, og som er egnet til at forvalte varestrømmene, samt have indført interne kontrolforanstaltninger, der kan afsløre ulovlige eller ureglementerede transaktioner e) såfremt det er relevant, have indført tilfredsstillende procedurer for behandling af licenser og tilladelser i tilknytning til handelspolitiske foranstaltninger eller handel med landbrugsprodukter f) have indført tilfredsstillende procedurer for arkivering af virksomhedens regnskaber og information samt for beskyttelse mod tab af information g) sikre, at de ansatte er bekendte med, at toldmyndighederne skal underrettes, hvis det bliver opdaget, at der er problemer med overholdelse af toldforskrifterne, og etablere passende kontakter for at kunne informere toldmyndighederne om sådanne forhold h) have indført de fornødne it-sikkerhedsforanstaltninger til beskyttelse af ansøgerens computersystem mod uautoriseret indtrængen og til sikring af ansøgerens dokumentation. En person, der ansøger om det i artikel 14a, stk. 1, litra b), omhandlede AEO-certifikat, vil ikke blive afkrævet at skulle opfylde det i stk. 1, litra c), i denne artikel fastsatte krav. Artikel 14j 1. Det i toldkodeksens artikel 5a, stk. 2, tredje led, omhandlede kriterium om ansøgerens økonomiske solvens anses for opfyldt, hvis det kan dokumenteres, at vedkommende har været solvent de seneste tre år. Ved økonomisk solvens forstås ved anvendelsen af denne artikel tilstrækkeligt god økonomisk formåen til at kunne opfylde sine forpligtelser under behørig hensyntagen til erhvervsaktivitetens særlige karakteristika. 2. Hvis ansøgeren har været etableret i mindre end tre år, vurderes vedkommendes økonomiske solvens på grundlag af regnskaber og information, der er til rådighed. Artikel 14k 1. Ansøgeren anses for at overholde de i toldkodeksens artikel 5a, stk. 2, fjerde led, omhandlede sikkerheds- og sikringsstandarder, hvis følgende betingelser er opfyldt: a) de bygninger, der skal anvendes i forbindelse med de operationer, som certifikatet skal omfatte, er konstrueret af materialer, som kan modstå uvedkommendes forsøg på at skaffe sig adgang og beskytter mod ulovlig indtrængen b) der er en passende adgangskontrol, som kan forhindre uautoriseret adgang til forsendelses-, laste- og godsområder c) foranstaltningerne til håndtering af varer omfatter beskyttelse mod tilførsel, ombytning eller tab af materiale og manipulation med lastenheder d) der er i givet fald indført procedurer til at behandle import- og/eller eksportlicenser for varer, der er pålagt forbud og restriktioner, og til at skelne disse varer fra andre varer e) den erhvervsdrivende har gennemført foranstaltninger, der gør det muligt tydeligt at identificere vedkommendes handelspartnere for at sikre den internationale forsyningskæde f) ansøgeren foretager i det omfang, loven tillader, sikkerhedsscreening af personer, der forventes at skulle bestride sikkerhedsmæssigt følsomme stillinger, og foretager regelmæssigt baggrundscheck g) ansøgeren sikrer, at det berørte personale deltager aktivt i informationskurser om sikkerhed. 2. Hvis et luftfartsselskab eller et rederi, som ikke er etableret i Fællesskabet, men som har et regionalt kontor dér og i forvejen er omfattet af de i artikel 324e, 445 eller 448 omhandlede forenklinger, ansøger om et i artikel 14a, stk. 1, litra b), omhandlet AEO-certifikat, skal det opfylde en af følgende betingelser: a) Det skal være indehaver af et internationalt anerkendt sikkerheds- og/eller sikringscertifikat, som er udstedt på grundlag af internationale konventioner om de pågældende transportsektorer. b) Det skal være sikkerhedsgodkendt fragtagent i henhold til Europa-Parlamentets og Rådets forordning (EF) nr. 2320/2002 ( 3 ). og opfylde kravene i Kommissionens forordning (EF) nr. 622/2003 ( 4 ). c) Det skal være indehaver af et certifikat, som er udstedt i et land uden for Fællesskabets toldområde, hvis godkendelsen heraf er fastsat i en bilateral aftale mellem Fællesskabet og det pågældende tredjeland med forbehold af de betingelser, der er fastsat i aftalen. Hvis luftfartsselskabet eller rederiet er indehaver af et i litra a) i dette stykke omhandlet certifikat, skal det opfylde kriterierne i stk. 1. Den udstedende toldmyndighed anser de i stk. 1 nævnte kriterier for opfyldt, i det omfang kriterierne for udstedelse af det internationale certifikat er identiske med eller svarer til de i stk. 1 fastsatte kriterier. 3. Hvis ansøgeren er etableret i Fællesskabet og er en sikkerhedsgodkendt fragtagent i henhold til forordning (EF) nr. 2320/2002 og opfylder kravene i forordning (EF) nr. 622/2003, anses de i stk. 1 nævnte kriterier for opfyldt, for så vidt angår de lokaler, for hvilke den erhvervsdrivende har opnået status som sikkerhedsgodkendt fragtagent. 4. Hvis ansøgeren, der er etableret i Fællesskabet, er indehaver af et internationalt anerkendt sikkerheds- og/eller sikringscertifikat udstedt i henhold til internationale konventioner, af et europæisk sikkerheds- og/eller sikringscertifikat udstedt i henhold til fællesskabslovgivningen, af en international standard fra Den Internationale Standardiseringsorganisation eller af en europæisk standard fra de europæiske standardiseringsorganisationer, anses de i stk. 1 nævnte kriterier for opfyldt, i det omfang kriterierne for udstedelse af sådanne certifikater er identiske med eller svarer til de i denne forordning fastsatte kriterier.



Afdeling 4 Procedure for udstedelse af AEO-certifikater Artikel 14l 1. Den udstedende toldmyndighed fremsender ansøgningen til toldmyndighederne i alle de øvrige medlemsstater senest fem arbejdsdage regnet fra den dato, hvor den har modtaget ansøgningen i overensstemmelse med artikel 14c, med brug af det i artikel 14x omhandlede kommunikationssystem. 2. Når toldmyndigheden i en anden medlemsstat er i besiddelse af relevante oplysninger, som kan være af betydning for udstedelsen af certifikatet, meddeler den disse oplysninger til den udstedende toldmyndighed senest 35 kalenderdage efter datoen for den i stk. 1 omhandlede meddelelse, med brug af det i artikel 14x omhandlede kommunikationssystem. Artikel 14m 1. Medlemsstaternes toldmyndigheder rådfører sig med hinanden, hvis undersøgelsen af en eller flere af de i artikel 14g til 14k fastsatte kriterier ikke kan gennemføres af den udstedende toldmyndighed enten som følge af manglende oplysninger eller manglende mulighed for at efterprøve oplysningerne. I så fald rådfører medlemsstaternes toldmyndigheder sig med hinanden senest 60 kalenderdage efter datoen for den udstedende toldmyndigheds meddelelse af oplysningerne, for at AEO-certifikatet kan udstedes eller ansøgningen afvises inden for de i artikel 14o, stk. 2, fastsatte frister. Hvis den rådspurgte toldmyndighed undlader at svare inden de 60 kalenderdage, kan den toldmyndighed, der retter henvendelse, på den rådspurgte toldmyndigheds ansvar antage, at de kriterier, hvorom der ønskedes samråd, er opfyldt. Svarfristen kan forlænges, hvis ansøgeren foretager tilpasninger for at opfylde de pågældende kriterier og meddeler disse tilpasninger til begge toldmyndigheder. 2. Hvis den rådspurgte toldmyndighed efter den i artikel 14n omhandlede undersøgelse fastslår, at ansøgeren ikke opfylder en eller flere af kriterierne, fremsendes resultaterne af undersøgelsen med behørig dokumentation til den udstedende toldmyndighed, som afviser ansøgningen. I så fald finder bestemmelserne i artikel 14o, stk. 4, 5 og 6, anvendelse. Artikel 14n 1. Den udstedende toldmyndighed undersøger, om de i artikel 14g til 14k fastsatte betingelser og kriterier for udstedelse af certifikatet er opfyldt. Undersøgelsen af de i artikel 14k fastsatte kriterier gennemføres på alle de forretningssteder, som er relevante for ansøgerens toldrelaterede aktiviteter. Undersøgelsen og dens resultater dokumenteres af toldmyndigheden. Når der er et stort antal lokaler, og det på grund af fristen for udstedelse af certifikatet ikke er muligt at undersøge alle relevante lokaler, men toldmyndigheden ikke nærer tvivl om, at ansøgeren opretholder de samme sikkerhedsstandarder i alle lokaler, kan toldmyndigheden beslutte kun at undersøge en repræsentativ del af disse lokaler. 2. Den udstedende toldmyndighed kan acceptere konklusioner fra en ekspert på de i artikel 14i, 14j og 14k omhandlede relevante felter med hensyn til de i samme artikler fastsatte betingelser og kriterier. Eksperten må ikke have nær tilknytning til ansøgeren. Artikel 14o 1. Den udstedende toldmyndighed udsteder AEO-certifikatet i overensstemmelse med modellen i bilag 1D. 2. AEO-certifikatet udstedes senest 90 kalenderdage efter datoen for modtagelsen af ansøgningen i overensstemmelse med artikel 14c. Hvis toldmyndigheden ikke er i stand til at overholde fristen, kan denne periode forlænges med yderligere 30 kalenderdage. I så fald giver toldmyndigheden ansøgeren meddelelse om årsagerne til forlængelsen inden udløbet af perioden på 90 kalenderdage. 3. Den i stk. 2, første punktum, fastsatte frist kan forlænges, hvis ansøgeren, medens undersøgelsen af kriterierne pågår, foretager tilpasninger for at opfylde disse kriterier og meddeler dem til den kompetente myndighed. 4. Når udfaldet af den undersøgelse, der foretages i overensstemmelse med artikel 14l, 14m og 14n, sandsynligvis fører til en afvisning af ansøgningen, giver den udstedende toldmyndighed ansøgeren meddelelse om resultaterne af undersøgelsen og giver vedkommende lejlighed til at svare inden 30 kalenderdage, før ansøgningen afvises. Den i stk. 2, første punktum, fastsatte periode suspenderes følgelig. 5. Afvisning af ansøgningen medfører ikke automatisk tilbagekaldelse af eksisterende bevillinger, der er udstedt i henhold til toldforskrifterne. 6. Hvis ansøgningen afvises, giver toldmyndigheden ansøgeren meddelelse om begrundelsen for denne afgørelse. Afgørelsen om afvisning af ansøgningen meddeles ansøgeren inden udløbet af de i stk. 2, 3 og 4 fastsatte frister. Artikel 14p Den udstedende toldmyndighed giver inden fem arbejdsdage toldmyndighederne i de øvrige medlemsstater meddelelse om, at der er udstedt et AEO-certifikat, med brug af det i artikel 14x omhandlede kommunikationssystem. Hvis ansøgningen afvises, gives der meddelelse herom inden for samme frist.



KAPITEL 2 AEO-certifikaters retlige virkninger



Afdeling 1 Almindelige bestemmelser Artikel 14q 1. AEO-certifikatet gælder fra den tiende arbejdsdag efter udstedelsesdatoen. 2. AEO-certifikatet anerkendes i alle medlemsstater. 3. Gyldighedsperioden for AEO-certifikatet er ubegrænset. 4. Toldmyndighederne fører tilsyn med, at den autoriserede økonomiske operatør opfylder de fastsatte betingelser og kriterier. 5. Der foretages en fornyet vurdering af betingelserne og kriterierne af den udstedende toldmyndighed i følgende tilfælde: a) når der sker væsentlige ændringer i den relevante fællesskabslovgivning b) når der er begrundet formodning om, at den autoriserede økonomiske operatør ikke længere opfylder de relevante betingelser og kriterier. Hvis der er udstedt et AEO-certifikat til en ansøger, som har været etableret i mindre end tre år, føres der nøje tilsyn det første år efter udstedelsen. Artikel 14n, stk. 2, finder anvendelse. Resultaterne af den fornyede vurdering gøres tilgængelige for toldmyndighederne i alle medlemsstater med brug af det i artikel 14x omhandlede kommunikationssystem.



Afdeling 2 Suspension af status som autoriseret økonomisk operatør Artikel 14r 1. Status som autoriseret økonomisk operatør suspenderes af den udstedende toldmyndighed i følgende tilfælde: a) hvis det konstateres, at betingelserne eller kriterierne for AEO-certifikatet ikke er opfyldt b) hvis toldmyndighederne har tilstrækkelig grund til at tro, at den autoriserede økonomiske operatør har begået en handling, som giver anledning til strafferetlig forfølgning og vedrører overtrædelse af toldforskrifterne. I det i første afsnit, litra b), omhandlede tilfælde kan toldmyndigheden dog beslutte ikke at suspendere status som autoriseret økonomisk operatør, hvis den anser en overtrædelse for at være uvæsentlig i forhold til antallet eller omfanget af de toldrelaterede aktiviteter, og at der ikke er tvivl om, at den autoriserede økonomiske operatør har handlet i god tro. Inden toldmyndighederne træffer en afgørelse, giver de den pågældende erhvervsdrivende meddelelse om, hvilke resultater de er nået frem til. Vedkommende har ret til inden 30 kalenderdage efter datoen for meddelelsen at bringe situationen i orden og/eller fremsætte bemærkninger. Suspensionen får dog omgående virkning, når det som følge af truslens art eller omfang er påkrævet af hensyn til borgernes sikkerhed og sikring, folkesundheden eller miljøet. Den suspenderende toldmyndighed underretter omgående toldmyndighederne i de øvrige medlemsstater med brug af det i artikel 14x omhandlede kommunikationssystem, så de kan træffe passende foranstaltninger. 2. Hvis indehaveren af et AEO-certifikat ikke bringer den i stk. 1, første afsnit, litra a), omhandlede situation i orden inden den i stk. 1, tredje afsnit, nævnte periode på 30 kalenderdage, giver den kompetente toldmyndighed den pågældende erhvervsdrivende meddelelse om, at status som autoriseret økonomisk operatør suspenderes for et tidsrum på 30 kalenderdage, således at vedkommende har mulighed for at foretage sig det fornødne for at bringe situationen i orden. Meddelelsen sendes også til toldmyndighederne i de øvrige medlemsstater med brug af det i artikel 14x omhandlede kommunikationssystem. 3. Hvis indehaveren af et AEO-certifikat har begået en i stk. 1, første afsnit, litra b), omhandlet handling, suspenderer den udstedende toldmyndighed status som autoriseret økonomisk operatør, så længe sagen behandles ved retten. Den underretter indehaveren af certifikatet herom. Meddelelsen sendes også til toldmyndighederne i de øvrige medlemsstater med brug af det i artikel 14x omhandlede kommunikationssystem. 4. Når den pågældende erhvervsdrivende ikke har været i stand til at bringe situationen i orden inden 30 kalenderdage, men kan bevise, at betingelserne kan blive opfyldt, hvis suspensionsperioden forlænges, suspenderer den udstedende toldmyndighed status som autoriseret økonomisk operatør i yderligere 30 kalenderdage. Artikel 14s 1. Suspensionen berører ikke eventuelle toldprocedurer, som allerede var påbegyndt inden datoen for suspensionen og endnu ikke er tilendebragt. 2. Suspensionen berører ikke automatisk tilladelser, der er blevet bevilget uden forbindelse med AEO-certifikatet, medmindre årsagerne til suspensionen også er relevante for sådanne tilladelser. 3. Suspensionen berører ikke automatisk tilladelser til at benytte toldforenklinger, som er bevilget på grundlag af AEO-certifikatet, og for hvilke betingelserne fortsat er opfyldt. 4. Hvis det i tilfælde af et i artikel 14a, stk. 1, litra c), omhandlet AEO-certifikat kun er betingelserne i artikel 14k, som den pågældende erhvervsdrivende ikke opfylder, suspenderes status som autoriseret økonomisk operatør kun delvis, og der kan på dennes anmodning udstedes et nyt i artikel 14a, stk. 1, litra a), omhandlet AEO-certifikat. Artikel 14t 1. Når den erhvervsdrivende til toldmyndighedernes fulde tilfredshed har truffet de nødvendige foranstaltninger for at opfylde de betingelser og kriterier, som en autoriseret økonomisk operatør skal opfylde, ophæver den udstedende toldmyndighed suspensionen og meddeler dette til den berørte erhvervsdrivende og toldmyndighederne i de øvrige medlemsstater. Suspensionen kan ophæves inden udløbet af den i artikel 14r, stk. 2 eller 4, fastsatte frist. I den i artikel 14s, stk. 4, omhandlede situation lader den suspenderende toldmyndighed certifikatet træde i kraft på ny. Toldmyndigheden tilbagekalder derefter det i artikel 14a, stk. 1, litra a), omhandlede AEO-certifikat. 2. Hvis den berørte erhvervsdrivende ikke træffer de nødvendige foranstaltninger inden for den i artikel 14r, stk. 2 eller 4, fastsatte suspensionsperiode, tilbagekalder den udstedende toldmyndighed AEO-certifikatet og giver omgående toldmyndighederne i de øvrige medlemsstater meddelelse herom med brug af det i artikel 14x omhandlede kommunikationssystem. I den i artikel 14s, stk. 4, omhandlede situation tilbagekaldes det oprindelige certifikat, og kun det nye i artikel 14a, stk. 1, litra a), omhandlede udstedte AEO-certifikat er gyldigt. Artikel 14u 1. Når en autoriseret økonomisk operatør midlertidigt er ude af stand til at opfylde nogle af de i artikel 14a fastsatte kriterier, kan vedkommende anmode om suspension af status som autoriseret økonomisk operatør. I så fald underretter den autoriserede økonomiske operatør den udstedende toldmyndighed og angiver en frist for, hvornår kriterierne atter vil kunne opfyldes. Den udstedende toldmyndighed skal også underrettes om eventuelle planlagte foranstaltninger og tidsplanen for deres gennemførelse. Den toldmyndighed, der underrettes, giver meddelelsen videre til toldmyndighederne i de øvrige medlemsstater med brug af det i artikel 14x omhandlede kommunikationssystem. 2. Hvis den autoriserede økonomiske operatør ikke har bragt situationen i orden inden for den i meddelelsen angivne frist, kan den udstedende toldmyndighed bevilge en rimelig forlængelse, hvis vedkommende har handlet i god tro. Denne forlængelse meddeles toldmyndighederne i de øvrige medlemsstater med brug af det i artikel 14x omhandlede kommunikationssystem. I alle andre tilfælde tilbagekaldes AEO-certifikatet, og den kompetente toldmyndighed giver omgående toldmyndighederne i de øvrige medlemsstater meddelelse herom med brug af det i artikel 14x omhandlede kommunikationssystem. 3. Hvis der ikke er truffet de nødvendige foranstaltninger inden suspensionsperiodens udløb, finder artikel 14v anvendelse.



Afdeling 3 Tilbagekaldelse af AEO-certifikatet Artikel 14v 1. AEO-certifikatet tilbagekaldes af den udstedende toldmyndighed i følgende tilfælde: a) når den autoriserede økonomiske operatør ikke træffer de i artikel 14t, stk. 1, omhandlede foranstaltninger b) når den autoriserede økonomiske operatør har begået grove overtrædelser af toldforskrifterne, og alle muligheder for klage er udtømt c) når den autoriserede økonomiske operatør ikke træffer de nødvendige foranstaltninger i den i artikel 14u omhandlede suspensionsperiode d) efter anmodning fra den autoriserede økonomiske operatør. I det i litra b) omhandlede tilfælde kan toldmyndigheden dog beslutte ikke at tilbagekalde AEO-certifikatet, hvis den anser overtrædelserne for at være uvæsentlige i forhold til antallet eller omfanget af de toldrelaterede aktiviteter, og der ikke er tvivl om, at den autoriserede økonomiske operatør har handlet i god tro. 2. Tilbagekaldelsen gælder fra den følgende dag efter meddelelsen derom. Når det i tilfælde af et i artikel 14a, stk. 1, litra c), omhandlet AEO-certifikat kun er betingelserne i artikel 14k, som den pågældende erhvervsdrivende ikke opfylder, tilbagekaldes certifikatet af den udstedende toldmyndighed, og der udstedes et nyt i artikel 14a, stk. 1, litra a), omhandlet AEO-certifikat. 3. Den udstedende toldmyndighed underretter omgående toldmyndighederne i de øvrige medlemsstater om tilbagekaldelsen af et AEO-certifikat med brug af det i artikel 14x omhandlede kommunikationssystem. 4. Med undtagelse af de i stk. 1, litra c) og d), omhandlede tilfælde af tilbagekaldelse må den økonomiske operatør ikke indgive en ny ansøgning om et AEO-certifikat inden for tre år fra datoen for tilbagekaldelsen.



KAPITEL 3 Udveksling af oplysninger Artikel 14w 1. Den autoriserede økonomiske operatør underretter den udstedende toldmyndighed om alle forhold, som indtræffer efter, at certifikatet er givet, og som kan influere på dets fortsatte gyldighed eller indhold. 2. Alle relevante oplysninger, som den udstedende toldmyndighed er i besiddelse af, gøres tilgængelige for toldmyndighederne i de øvrige medlemsstater, hvor den autoriserede økonomiske operatør udfører toldrelaterede aktiviteter. 3. Hvis en toldmyndighed tilbagekalder en bestemt bevilling, der er givet en autoriseret økonomisk operatør på grundlag af vekommendes AEO-certifikat, til at benytte en bestemt toldforenkling i medfør af artikel 260, 263, 269, 272, 276, 277, 282, 283, 313a og 313b, 324a, 324e, 372, 454a og 912g, underretter den den toldmyndighed, som udstedte AEO-certifikatet. Artikel 14x 1. Der anvendes et elektronisk informations- og kommunikationssystem, som bestemmes nærmere af Kommissionen og toldmyndighederne efter fælles aftale, til varetagelse af informations- og kommunikationsprocessen mellem toldmyndighederne og til informering af Kommissionen og de erhvervsdrivende. 2. Kommissionen og toldmyndighederne skal med brug af det i stk. 1 omhandlede system lagre og have adgang til følgende oplysninger: a) de elektronisk fremsendte data i ansøgningerne b) AEO-certifikaterne og i givet fald ændring og tilbagekaldelse heraf eller suspension af status som autoriseret økonomisk operatør c) alle andre relevante oplysninger. 3. Den udstedende toldmyndighed underretter risikoanalysekontorerne i sin egen medlemsstat om udstedelse, ændring og tilbagekaldelse af et AEO-certifikat eller om suspension af status som autoriseret økonomisk operatør. Den underretter også alle udstedende myndigheder i de øvrige medlemsstater. 4. Listen over autoriserede økonomiske operatører kan offentliggøres af Kommissionen på internettet efter forudgående tilladelse fra de pågældende autoriserede økonomiske operatører. Listen ajourføres.«

4) I del I, afsnit VI, affattes overskriften på kapitel 1 således: »KAPITEL 1 Summarisk indgangsangivelse«

5) I del I, afsnit VI, kapitel 1, indsættes følgende som afdeling 1: »Afdeling 1 Anvendelsesområde Artikel 181b Medmindre andet er fastsat i denne forordning, skal alle varer, der føres ind i Fællesskabets toldområde, være omfattet af en summarisk angivelse i overensstemmelse med toldkodeksens artikel 36a, i det følgende benævnt »summarisk indgangsangivelse«. Artikel 181c Der kræves ikke en summarisk indgangsangivelse for følgende varer: a) elektrisk energi b) varer, der føres ind gennem rørledning c) breve, postkort og tryksager, herunder på elektronisk medium d) varer, der forsendes i henhold til bestemmelserne i Verdenspostforeningens konvention e) varer, der er omfattet af en toldangivelse foretaget ved enhver anden handling i overensstemmelse med artikel 230, 232 og 233 f) varer indeholdt i rejsendes personlige bagage g) varer, for hvilke det er tilladt at indgive en mundtlig toldangivelse i overensstemmelse med artikel 225, 227 og 229, stk. 1 h) varer omfattet af ATA- og CPD-carneter i) varer, der forsendes på grundlag af formular 302 i henhold til overenskomsten mellem parterne i den nordatlantiske traktat vedrørende status for deres styrker, undertegnet i London den 19. juni 1951 j) varer, der transporteres med skib i fast rutefart med behørig bevilling i overensstemmelse med artikel 313b k) varer, der kan omfattes af fritagelser i henhold til Wienerkonventionen af 18. april 1961 om diplomatiske forbindelser, Wienerkonventionen af 24. april 1963 om konsulære forbindelser, andre konsulære konventioner eller New York-konventionen af 16. december 1969 om særlige missioner. I de tilfælde, der er omhandlet i første stykke, litra e), f) og g), kræves der dog en summarisk indgangsangivelse, hvis varerne anbringes på midlertidigt oplag. I så fald finder artikel 184c, første stykke, anvendelse. Artikel 181d Hvis en international aftale mellem Fællesskabet og et tredjeland foreskriver anerkendelse af sikkerhedskontrol udført i udførselslandet, finder aftalens bestemmelser anvendelse.«

6) Artikel 182 udgår.

7) I del I, afsnit VI, affattes overskriften på kapitel 2 således: »Afdeling 2 Indgivelse af en summarisk indgangsangivelse«

8) Artikel 183 affattes således: »Artikel 183 1. Den summariske indgangsangivelse skal indgives elektronisk. Den skal indeholde de oplysninger, der i bilag 30A er fastsat for en sådan angivelse, og være udfyldt i overensstemmelse med de forklarende bemærkninger i samme bilag. Den summariske indgangsangivelse skal være bekræftet af den person, der indgiver den. Artikel 199, stk. 1, finder tilsvarende anvendelse. 2. Toldmyndighederne tillader kun indgivelse af en papirbaseret summarisk indgangsangivelse under en af følgende omstændigheder: a) Toldmyndighedernes edb-system er ude af drift. b) Det elektroniske brugerprogram hos den person, der indgiver den summariske angivelse, er ude af drift. Sådanne papirbaserede summariske indgangsangivelser skal om nødvendigt være ledsaget af ladelister eller andre relevante lister og skal indeholde de oplysninger, der i bilag 30A er fastsat for summariske indgangsangivelser. 3. Toldmyndighederne fastsætter efter fælles aftale den procedure, der skal følges i de i stk. 2, andet afsnit, litra a), omhandlede tilfælde. 4. Anvendelse af en i stk. 2, første afsnit, litra b), omhandlet papirbaseret summarisk indgangsangivelse forudsætter toldmyndighedernes godkendelse. Den papirbaserede summariske indgangsangivelse skal være underskrevet af den person, der indgiver den. 5. Summariske indgangsangivelser registreres af toldmyndighederne umiddelbart efter, at de er modtaget.«

9) Følgende indsættes som artikel 183a til 183d: »Artikel 183a 1. De data, der oplyses i forbindelse med en forsendelsesprocedure, kan anvendes som en summarisk indgangsangivelse, hvis følgende betingelser er opfyldt: a) Varerne føres ind i Fællesskabets toldområde under en forsendelsesprocedure. b) Forsendelsesdataene udveksles med brug af informationsteknologi og computernetværk. c) Dataene omfatter alle de oplysninger, der kræves i en summarisk indgangsangivelse. 2. Forudsat at forsendelsesdataene med de krævede oplysninger er udvekslet inden for den i artikel 184a fastsatte relevante frist, anses betingelserne i artikel 183 for opfyldt, også selv om varerne er frigivet til forsendelse uden for Fællesskabets toldområde. Artikel 183b Ved kombineret transport, hvor det aktive transportmiddel, der kommer ind i Fællesskabets toldområde, udelukkende transporterer et andet aktivt transportmiddel, påhviler det den ansvarlige for dette andet transportmiddel at indgive den summariske indgangsangivelse. Fristen for indgivelse af den summariske indgangsangivelse svarer til den frist, der gælder for det aktive transportmiddel, som passerer grænsen, som fastsat i artikel 184a. Artikel 183c Ved skibs- eller flytrafik, hvor der foreligger en sharing- eller charteraftale om et skib eller fly, påhviler det den person, som har indgået en kontrakt og udstedt et konnossement eller et luftfragtbrev for varernes faktiske befordring på det af ordningen omfattede skib eller fly, at indgive den summariske indgangsangivelse. Artikel 183d 1. I de i artikel 183b og 183c omhandlede tilfælde indgiver den, der er ansvarlig for det aktive transportmiddel, der kommer ind i Fællesskabets toldområde, en meddelelse til indgangstoldstedet før ankomst med oplysning om alle forsendelser om bord på det pågældende transportmiddel. Meddelelsen før ankomst skal indeholde oplysninger om identiteten på det aktive transportmiddel, der kommer ind i Fællesskabets toldområde. Der oplyses følgende om hver forsendelse: a) identiteten på den person, der er ansvarlig for varernes transport ved indpassagen i toldområdet b) identiteten på den person, der indgiver den summariske indgangsangivelse c) lastestedet d) lossestedet e) UCRN (Unique Consignment Reference Number), transportdokumentets nummer eller referencen til konnossementet/luftfragtbrevet f) i givet fald identiteten på transportmidlet eller, hvor der er tale om containergods, containerens identifikationsnummer. Meddelelsen før ankomst indgives i samme format og på samme måde som den summariske indgangsangivelse eller i form af et handelsdokument, et havne- eller transportmanifest eller en ladeliste, forudsat at den indeholder de nødvendige oplysninger og indgives på en måde, som toldmyndighederne ved indgangstoldstedet kan acceptere. 2. I andre end de i artikel 183b og 183c omhandlede tilfælde, hvor den summariske indgangsangivelse for varer, der fragtes på et transportmiddel, som kommer ind i Fællesskabets toldområde, skal indgives af en anden person end den for det pågældende transportmiddel ansvarlige, kan sidstnævnte til toldmyndighederne ved indgangstoldstedet indgive en meddelelse før ankomst. Meddelelsen før ankomst skal indeholde oplysninger om identiteten på det transportmiddel, der passerer grænsen. Der oplyses følgende om hver forsendelse: a) identiteten på den person, der indgiver den summariske indgangsangivelse b) lastestedet c) lossestedet d) UCRN (Unique Consignment Reference Number), transportdokumentets nummer eller referencen til konnossementet/luftfragtbrevet e) hvor der er tale om containergods, containerens identifikationsnummer. 3. Den i stk. 1 og 2 omhandlede meddelelse indgives inden for den i artikel 184a gældende frist for transportmidlet. Hvor det drejer sig om den i artikel 184a, stk. 1, litra a), omhandlede trafik, indgives meddelelsen dog senest 24 timer, før varerne føres ind i Fællesskabets toldområde. 4. Artikel 183 finder tilsvarende anvendelse på meddelelser før ankomst.«

10) I artikel 184, stk. 1, ændres udtrykket »artikel 183, stk. 1,« til »artikel 183, stk. 1 og 2,«.

11) I del I, afsnit VI, kapitel 1, indsættes følgende som afdeling 3 og 4: »Afdeling 3 Tidsfrister Artikel 184a 1. Ved skibstrafik gælder følgende frister for indgivelse af den summariske indgangsangivelse til indgangstoldstedet: a) for containergods, medmindre litra c) eller d) finder anvendelse: senest 24 timer før varerne lastes i afgangshavnen b) for bulk/break bulk last: senest 4 timer før ankomst til den første havn i Fællesskabets toldområde c) for varebevægelser mellem Grønland, Færøerne, Ceuta, Melilla, Norge, Island eller havne ved Østersøen, Nordsøen, Sortehavet eller Middelhavet samt alle havne i Marokko og Fællesskabets toldområde med undtagelse af de franske oversøiske departementer, Azorerne, Madeira og De Kanariske Øer: senest 2 timer før ankomst til den første havn i Fællesskabets toldområde d) for andre varebevægelser end, hvor litra c) finder anvendelse, mellem et område uden for Fællesskabets toldområde og de franske oversøiske departementer, Azorerne, Madeira eller De Kanariske Øer, hvis rejsen varer under 24 timer: senest 2 timer før ankomst til den første havn i Fællesskabets toldområde. 2. Ved flytrafik skal den summariske indgangsangivelse indgives til indgangstoldstedet inden følgende frister: a) ved korte distancer: senest på det tidspunkt, hvor flyet rent faktisk letter b) ved lange distancer: senest 4 timer før ankomst til den første lufthavn i Fællesskabets toldområde. Ved anvendelsen af dette stykke forstås ved »korte distancer« flyvninger af under 4 timers varighed fra sidste afgangslufthavn i et tredjeland til ankomst i den første lufthavn i Fællesskabet. Alle andre flyvninger anses for langdistanceflyvninger. 3. Ved jernbanetrafik og trafik ad indre vandveje indgives den summariske indgangsangivelse til indgangstoldstedet senest 2 timer før ankomst til indgangstoldstedet i Fællesskabets toldområde. 4. Ved vejtrafik indgives den summariske indgangsangivelse til indgangstoldstedet senest 1 time før ankomst til indgangstoldstedet i Fællesskabets toldområde. 5. Når den summariske indgangsangivelse ikke indgives ved hjælp af edb, er fristen i stk. 1, litra c) og d), stk. 2, litra a) og stk. 3 og 4 mindst 4 timer. 6. Hvis toldmyndighedernes edb-system er midlertidigt ude af drift, finder fristerne i stk. 1 til 4 fortsat anvendelse. Artikel 184b Fristerne i artikel 184a, stk.1 til 4, finder ikke anvendelse i følgende tilfælde: a) når der i henhold til internationale aftaler mellem Fællesskabet og tredjelande er fastsat sikkerhedskontrol, som omhandlet i artikel 181d b) når der i henhold til internationale aftaler mellem Fællesskabet og tredjelande kræves udveksling af toldoplysninger inden for andre frister end de i artikel 184a, stk. 1 til 4, fastsatte c) i tilfælde af force majeure. Artikel 184c Når det konstateres, at varer, der frembydes for toldmyndighederne, og som kræver, at der indgives en summarisk indgangsangivelse, ikke er omfattet af en sådan angivelse, skal den person, som har ført varerne ind i Fællesskabets toldområde, eller som overtog ansvaret for befordringen af varerne, omgående indgive en summarisk indgangsangivelse. Hvis en erhvervsdrivende indgiver en summarisk indgangsangivelse efter de i artikel 184a fastsatte frister, udelukker det ikke anvendelse af de i henhold til national lovgivning gældende sanktioner.



Afdeling 4 Risikoanalyse Artikel 184d 1. Indgangstoldstedet foretager efter at have modtaget oplysningerne i den summariske indgangsangivelse den fornødne risikoanalyse, primært af sikkerheds- og sikringshensyn, inden varerne ankommer til Fællesskabets toldområde. Når den summariske indgangsangivelse er blevet indgivet til et andet toldsted end indgangstoldstedet, og oplysningerne er fremsendt i overensstemmelse med toldkodeksens artikel 36a, stk. 2, og artikel 36c, stk. 1, andet afsnit, accepterer toldmyndighederne ved indgangstoldstedet enten resultaterne af de risikoanalyser, det andet toldsted har foretaget, eller tager hensyn til resultaterne, når de foretager deres egen risikoanalyse. 2. Toldmyndighederne gennemfører risikoanalysen inden varernes ankomst, forudsat at den i artikel 184a fastsatte relevante frist er overholdt. Når varer befordres via den i artikel 184a, stk. 1, litra a), omhandlede trafiktype, gennemfører toldmyndighederne risikoanalysen inden 24 timer efter at have modtaget den summariske indgangsangivelse. Hvis risikoanalysen giver toldmyndighederne rimelig grund til at formode, at varernes indførsel i Fællesskabets toldområde ville indebære en så alvorlig trussel mod Fællesskabets sikkerhed og sikring, at det kræver omgående indgriben, meddeler toldmyndighederne den person, som indgav den summariske indgangsangivelse, eller, hvis det ikke er samme person, den person, som er ansvarlig for varernes befordring ind i Fællesskabets toldområde, at varerne ikke må lastes. Meddelelsen gives inden 24 timer efter modtagelse af den summariske indgangsangivelse. 3. Når varer, der i henhold til artikel 181c, litra a) til i), ikke er omfattet af en summarisk indgangsangivelse, føres ind i Fællesskabets toldområde, foretages der en risikoanalyse ved varernes frembydelse på grundlag af den toldangivelse, der omfatter varerne. 4. Varer, der frembydes for toldmyndighederne, kan frigives til en godkendt toldmæssig bestemmelse eller anvendelse, så snart risikoanalysen er foretaget, og resultaterne tilsiger en sådan frigivelse. Artikel 184e Når et skib eller et fly gør ophold i mere end én havn eller lufthavn i Fællesskabets toldområde uden mellemliggende ophold i en havn eller lufthavn uden for Fællesskabets toldområde, skal der i den første havn eller lufthavn i Fællesskabet indgives en summarisk indgangsangivelse for alle befordrede varer. Toldmyndighederne i denne første indgangshavn eller indgangslufthavn foretager risikoanalysen af sikkerheds- og sikringshensyn for alle befordrede varer. Der kan foretages yderligere risikoanalyse for disse varer i den havn eller lufthavn, hvor de losses. Hvis der konstateres en risiko, træffer toldstedet i den første indgangshavn eller indgangslufthavn, afhængigt af trusselsniveauet, enten selv de nødvendige prohibitive foranstaltninger, hvis forsendelsen menes at udgøre en trussel af så alvorlig karakter, at det kræver omgående indgriben, eller videresender resultaterne af risikoanalysen til de efterfølgende havne eller lufthavne. I efterfølgende havne eller lufthavne i Fællesskabets toldområde kræves der kun en summarisk indgangsangivelse for varer, der skal losses i den pågældende havn eller lufthavn. Den i artikel 184a, stk. 1 og 2, fastsatte frist finder ikke anvendelse. Artikel 184f Hvis varer lastes i en havn i Fællesskabets toldområde og skal losses i en anden havn i Fællesskabet og transporteres på et skib, der sejler mellem disse havne uden at gøre ophold i en havn uden for Fællesskabets toldområde, kræves der kun en summarisk indgangsangivelse for disse varer i den havn i Fællesskabet, hvor de skal losses. Den i artikel 184a, stk. 1, fastsatte frist finder ikke anvendelse.«

12) I del I, afsnit VI, kapitel 3, affattes overskriften på kapitel 3 således: »KAPITEL 2 Midlertidig opbevaring«

13) Artikel 186 affattes således: »Artikel 186 1. Når varer frembydes for toldmyndighederne i overensstemmelse med toldkodeksens artikel 40, anses de for at være anbragt på midlertidigt oplag, og toldmyndighederne beholder den summariske indgangsangivelse med henblik på at kontrollere, at de varer, den vedrører, angives til en toldmæssigt godkendt bestemmelse eller anvendelse. Med henblik på toldkodeksens artikel 49 anses den summariske indgangsangivelse for at være indgivet på datoen for varernes frembydelse. 2. Når der til indgangstoldstedet er indgivet en toldangivelse som en summarisk indgangsangivelse i overensstemmelse med toldkodeksens artikel 36c, antager toldmyndighederne angivelsen umiddelbart ved varernes frembydelse, og varerne henføres direkte under den angivne procedure på de for denne procedure fastsatte betingelser. 3. Ved anvendelse af stk. 1 og 2, hvor det drejer sig om ikke-fællesskabsvarer, som føres fra afgangstoldstedet under en forsendelsesprocedure og frembydes ved et bestemmelsestoldsted inden for Fællesskabets toldområde, anses forsendelsesangivelsen, som er bestemt for toldmyndighederne ved bestemmelsestoldstedet, for at være den summariske indgangsangivelse med henblik på midlertidig oplagring.«

14) I artikel 187 ændres udtrykket »artikel 44, stk. 2« til »artikel 36b, stk. 3«.

15) Følgende indsættes som artikel 187a: »Artikel 187a 1. Toldmyndighederne kan i medfør af toldkodeksens artikel 42 give tilladelse til, at varerne besigtiges af den person, som i henhold til toldforskrifterne kan angive varerne til en toldmæssig bestemmelse eller anvendelse, efter mundtlig anmodning fra den pågældende person. Toldmyndighederne kan dog på grund af omstændighederne anse det for nødvendigt, at der indgives en skriftlig anmodning. 2. Toldmyndighederne kan kun tillade udtagning af stikprøver efter skriftlig anmodning fra den i stk. 1 omhandlede person. 3. Den skriftlige anmodning kan indgives på papir eller i elektronisk form. Den skal være underskrevet eller bekræftet af den pågældende person og indgives til de kompetente toldmyndigheder. Den skal indeholde følgende oplysninger: a) ansøgerens navn og adresse b) stedet, hvor varerne befinder sig c) reference til et af følgende elementer: i) den summariske indgangsangivelse ii) den foregående toldprocedure iii) transportmidlet d) alle andre nødvendige oplysninger til identifikation af varerne. 4. Toldmyndighederne underretter den pågældende person om den afgørelse, de træffer. Når anmodningen vedrører udtagning af stikprøver, anfører toldmyndighederne i deres afgørelse, hvilken mængde der skal udtages af varerne. 5. Besigtigelse af varer og udtagning af stikprøver foretages under toldmyndighedernes tilsyn, og de fastlægger de procedurer, der skal følges. Besigtigelse, udtagning af stikprøver og analyse af varerne sker for den pågældende persons regning og risiko. 6. De udtagne stikprøver underkastes formaliteter med henblik på angivelse til en toldmæssig bestemmelse eller anvendelse. Hvis de tilintetgøres eller går uigenkaldeligt tabt ved besigtigelsen, anses der ikke at være opstået toldskyld. Affald og rester efter besigtigelsen henføres til en toldmæssig bestemmelse eller anvendelse, som er foreskrevet for ikke-fællesskabsvarer.«

16) I del I, afsnit VI, kapitel 4, affattes overskriften på kapitel 4 således: »KAPITEL 3 Særlige bestemmelser, der gælder for varer, som befordres ad søvejen eller ad luftvejen«

17) Artikel 201 affattes således: »Artikel 201 1. Toldangivelsen indgives til et af følgende toldsteder: a) det toldsted, som er ansvarligt for det sted, hvor varerne er blevet eller vil blive frembudt i overensstemmelse med toldforskrifterne b) det toldsted, som er ansvarligt for tilsynet med det sted, hvor eksportøren er etableret, eller hvor varerne pakkes eller lastes til udførsel, med undtagelse af de tilfælde, som er omfattet af artikel 789, 790, 791 og 794. Toldangivelsen kan indgives, så snart varerne frembydes eller er til rådighed for toldmyndighederne med henblik på kontrol. 2. Toldmyndighederne kan tillade, at angivelsen indgives, inden klarereren kan frembyde varerne eller stille dem til rådighed med henblik på kontrol, til det toldsted, hvor angivelsen indgives, eller til et af toldmyndighederne udpeget andet toldsted eller sted. Toldmyndighederne kan fastsætte en frist, hvis længde afhænger af omstændighederne, inden for hvilken varerne skal være frembudt eller stillet til rådighed. Hvis varerne ikke er frembudt eller stillet til rådighed inden udløbet af denne frist, anses toldangivelsen for ikke at være indgivet. Toldangivelsen kan først antages, når de pågældende varer har været frembudt for toldmyndighederne eller til toldmyndighedernes tilfredshed er blevet stillet til rådighed for dem med henblik på kontrol.«

18) I artikel 212, stk. 1, indsættes følgende som andet afsnit: »Når en toldangivelse anvendes som en summarisk indgangsangivelse i overensstemmelse med toldkodeksens artikel 36c, stk. 1, skal angivelsen ud over de oplysninger, der kræves til den i bilag 37 omhandlede særlige procedure, indeholde de oplysninger, der kræves i en summarisk indgangsangivelse som fastsat i bilag 30A.«

19) I artikel 216 indsættes følgende som andet afsnit: »Når der i henhold til toldkodeksens artikel 182b kræves en toldangivelse for varer, der skal føres ud af Fællesskabets toldområde, skal angivelsen ud over de oplysninger, der kræves til den i bilag 37 omhandlede særlige procedure, indeholde de oplysninger, der kræves i en summarisk udgangsangivelse som fastsat i bilag 30A.«

20) Artikel 251, stk. 2, litra b), affattes således: »b) når det drejer sig om andre varer: i) hvis udførselstoldstedet i overensstemmelse med artikel 792a er underrettet om, at de angivne varer ikke har forladt Fællesskabets toldområde ii) hvis varerne efter 90 dage fra datoen for deres frigivelse til udførsel ikke har forladt Fællesskabets toldområde, eller der ikke kan fremskaffes tilstrækkelig dokumentation for en sådan udførsel i overensstemmelse med artikel 792b, stk. 2.«

21) Artikel 254 affattes således: »Artikel 254 På klarererens anmodning kan toldmyndighederne antage angivelser til overgang til fri omsætning, som ikke indeholder alle de i bilag 37 omhandlede oplysninger. Sådanne angivelser skal dog mindst indeholde de oplysninger, der i bilag 30A er fastsat for en ufuldstændig angivelse.«

22) Artikel 260, stk. 2, affattes således: »2. Den forenklede angivelse skal mindst indeholde de oplysninger, der i bilag 30A er fastsat for en forenklet indførselsangivelse.«

23) I artikel 261 indsættes følgende som stk. 4: »4. Når den pågældende person er indehaver af et i artikel 14a, stk. 1, litra a) eller c), omhandlet AEO-certifikat, undersøger toldmyndighederne i alle medlemsstater kun, om den autoriserede økonomiske operatør kun lejlighedsvis angiver varer til overgang til fri omsætning. Alle andre krav, som er nævnt i stk. 1 og 2 i denne artikel, anses for opfyldt.«

24) Artikel 262, stk. 1, affattes således: »1. Den i artikel 260 omhandlede tilladelse skal indeholde oplysninger om følgende: a) det eller de toldsteder, der er kompetente til at antage forenklede angivelser b) de varer, den gælder for, og c) en reference til den sikkerhed, som den pågældende skal stille til dækning af eventuel toldskyld. Endvidere præciseres formen og indholdet af de supplerende angivelser samt fristerne for indgivelsen heraf til den udpegede toldmyndighed.«

25) I artikel 264 indsættes følgende som stk. 3: »3. Når den pågældende person er indehaver af et i artikel 14a, stk. 1, litra a) eller c), omhandlet AEO-certifikat, undersøger toldmyndighederne i alle medlemsstater kun, om den autoriserede økonomiske operatør kun lejlighedsvis angiver varer til overgang til fri omsætning. Alle andre krav, som er nævnt i stk. 1 og 2, anses for opfyldt.«

26) Artikel 266, stk. 3, affattes således: »3. Noteringen af varerne i de i stk. 1, litra a), b) og c), omhandlede regnskaber kan erstattes af enhver anden formalitet, som toldmyndighederne har fastsat, og som giver tilsvarende garantier. Datoen for noteringen skal anføres tillige med mindst de oplysninger, der i bilag 30A er fastsat for en angivelse under hjemstedsordningen.«

27) Artikel 268, stk. 1, affattes således: »1. Hvis klarereren anmoder herom, kan indgangstoldstedet antage angivelser til henførsel under proceduren for toldoplag, som ikke indeholder alle de i bilag 37 omhandlede oplysninger. Sådanne angivelser skal dog indeholde de oplysninger, der i bilag 30A er fastsat for en ufuldstændig angivelse.«

28) I artikel 270 indsættes følgende som stk. 5: »5. Når den pågældende person er indehaver af et i artikel 14a, stk. 1, litra a) eller c), omhandlet AEO-certifikat, undersøger toldmyndighederne i alle medlemsstater kun, om den autoriserede økonomiske operatør kun lejlighedsvis angiver varer til den pågældende procedure. Alle andre krav, som er nævnt i stk.1, 2 og 3, anses for opfyldt.«

29) Artikel 271 affattes således: »Artikel 271 I den i artikel 269, stk. 1, omhandlede tilladelse fastlægges de nærmere regler for proceduren, herunder hvilket eller hvilke indgangstoldsteder der skal benyttes. Det er ikke nødvendigt at indgive en supplerende angivelse.«

30) Artikel 275, stk. 1, affattes således: »1. Hvis klarereren anmoder herom, kan indgangstoldstedet antage angivelser til henførsel under en anden toldprocedure af økonomisk betydning end passiv forædling eller toldoplag, som ikke indeholder alle de i bilag 37 omhandlede oplysninger, eller som ikke er vedlagt visse af de dokumenter, som er omhandlet i artikel 220. Sådanne angivelser skal dog mindst indeholde de oplysninger, der i bilag 30A er fastsat for en ufuldstændig angivelse.«

31) Artikel 279 affattes således: »Artikel 279 1. De formaliteter, der i henhold til artikel 792 skal opfyldes ved udførselstoldstedet, kan forenkles i overensstemmelse med dette kapitel. 2. Artikel 792, stk.4, artikel 792a, 792b, 793 til 793c og i givet fald artikel 796a til 796e finder anvendelse på dette kapitel.«

32) Artikel 280 og 281 affattes således: »Artikel 280 1. Hvis klarereren anmoder herom, kan udførselstoldstedet antage udførselsangivelser, som ikke indeholder alle de i bilag 37 omhandlede oplysninger. Sådanne angivelser skal dog mindst indeholde de oplysninger, der i bilag 30A er fastsat for en ufuldstændig angivelse. Når varerne er pålagt eksportafgifter eller undergivet andre foranstaltninger i medfør af den fælles landbrugspolitik, skal udførselsangivelserne indeholde alle de nødvendige oplysninger for anvendelse af sådanne afgifter eller foranstaltninger. 2. Artikel 255 til 259 finder tilsvarende anvendelse på udførselsangivelser. Artikel 281 1. Når artikel 789 finder anvendelse, kan den supplerende angivelse indgives til det toldsted, der er ansvarligt for det sted, hvor eksportøren er etableret. 2. Når underleverandøren er etableret i en anden medlemsstat end eksportøren, finder stk. 1 kun anvendelse, hvis de krævede oplysninger udveksles elektronisk i overensstemmelse med artikel 4d. 3. Det anføres i den ufuldstændige udførselsangivelse, til hvilket toldsted den supplerende angivelse skal indgives. Det toldsted, som modtager den ufuldstændige udførselsangivelse, fremsender oplysningerne i den ufuldstændige udførselsangivelse til det toldsted, hvor den supplerende angivelse skal indgives, som omhandlet i stk. 1. 4. I de i stk. 2 omhandlede tilfælde fremsender det toldsted, som har modtaget den supplerende angivelse, omgående oplysningerne i den supplerende angivelse til det toldsted, hvor den ufuldstændige udførselsangivelse er indgivet.«

33) Artikel 282, stk. 2, affattes således: »2. Den forenklede angivelse skal mindst indeholde de oplysninger, der i bilag 30A er fastsat for en forenklet angivelse. Artikel 255 til 259 finder tilsvarende anvendelse.«

34) Artikel 285 affattes således: »Artikel 285 1. Den godkendte eksportør skal inden varernes afgang fra de i artikel 283 omhandlede steder opfylde følgende forpligtelser: a) underrette udførselstoldstedet om afgangen ved at indgive en forenklet udførselsangivelse som anført i artikel 282 b) stille alle de dokumenter, der kræves for varernes udførsel, til rådighed for toldmyndighederne. 2. Den godkendte eksportør kan indgive en fuldstændig udførselsangivelse i stedet for den forenklede udførselsangivelse. I så fald kræves ikke den i toldkodeksens artikel 76, stk. 2, nævnte supplerende angivelse.«

35) Følgende indsættes som artikel 285a: »Artikel 285a 1. Toldmyndighederne kan fritage den godkendte eksportør fra kravet om at skulle indgive en forenklet udførselsangivelse til udførselstoldstedet for hver enkelt vareafgang. Denne fritagelse indrømmes kun, hvis den godkendte eksportør opfylder følgende forpligelser: a) den godkendte eksportør underretter udførselstoldstedet om hver enkelt vareafgang på den måde og efter de nærmere regler, dette har fastsat b) den godkendte eksportør giver toldmyndighederne eller giver dem adgang til alle de oplysninger, som de finder nødvendige for en effektiv risikoanalyse før varernes afgang fra de i artikel 283 omhandlede steder c) den godkendte eksportør noterer varerne i sine regnskaber. Den i første afsnit, litra c), omhandlede notering kan erstattes af enhver anden formalitet, som toldmyndighederne har fastsat, og som giver tilsvarende garantier. Datoen for noteringen og de nødvendige oplysninger til identifikation af varerne anføres. 2. Når visse særlige omstændigheder taler herfor, såsom de pågældende varers art og udførslernes hyppighed, kan toldmyndighederne indtil den 30. juni 2009 fritage den godkendte eksportør for at opfylde kravene i stk. 1, første afsnit, litra a) og b), forudsat at vedkommende giver udførselstoldstedet alle oplysninger, som det finder nødvendige for i givet fald at kunne udøve sin ret til at undersøge varerne inden deres udpassage. I så fald svarer noteringen af varerne i den godkendte eksportørs regnskaber til frigivelse.«

36) Følgende indsættes som artikel 285b: »Artikel 285b 1. De i artikel 285a, stk. 1, første afsnit, litra a), omhandlede oplysninger gives til udførselstoldstedet inden for de i artikel 592b og 592c fastsatte frister. 2. Den i artikel 285a, stk. 1, første afsnit, litra c), omhandlede notering skal omfatte de oplysninger, der i bilag 30A er fastsat for hjemstedsordningen. 3. Toldmyndighederne påser, at kravene i artikel 796a til 796e er opfyldt.«

37) Artikel 286, stk. 3 og 4, affattes således: »3. Inden varernes afgang skal den godkendte eksportør opfylde følgende krav: a) De i artikel 285 eller 285a omhandlede formaliteter skal være opfyldt. b) På enhver form for ledsagedokument eller et andet medium, der erstatter det, skal følgende oplysninger være anført: i) referencen til noteringen i regnskaberne ii) den dato, hvor den i nr. 1) nævnte notering fandt sted iii) tilladelsens nummer iv) navnet på det udstedende toldsted.«

38) Artikel 287, stk. 1, affattes således: »1. I den i artikel 283 omhandlede tilladelse fastlægges de nærmere regler for ordningen, og i særdeleshed fastsættes det: a) for hvilke varer den finder anvendelse b) hvorledes de i artikel 285a, stk. 1, omhandlede betingelser skal opfyldes c) hvorledes og hvornår varerne frigives d) hvilke oplysninger enhver form for ledsagedokument eller et andet medium, der erstatter det, skal indeholde, og hvorledes det bekræftes for at være gyldigt e) hvorledes den supplerende angivelse skal udfærdiges, og inden for hvilken frist den skal indgives. Hvis artikel 796a til 796e finder anvendelse, tillades den i første afsnit, litra c), omhandlede frigivelse i overensstemmelse med artikel 796b.«

39) Artikel 288, stk. 2, affattes således: »2. Det i stk. 1 omhandlede dokument eller medium skal mindst indeholde de oplysninger, der i bilag 30A er fastsat for den procedure, der skal anvendes. Dette dokument eller medium skal være ledsaget af en udførselsanmodning. Toldmyndighederne kan tillade, at udførselsanmodningen erstattes af en samlet anmodning, forudsat at den erhvervsdrivende har givet toldmyndighederne de oplysninger, de finder nødvendige for at kunne foretage en effektiv risikoanalyse og undersøge varerne. Den samlede anmodning skal omfatte alle de udførsler, der skal gennemføres over en bestemt periode. På det dokument eller medium, der anvendes ved udførslen, henviser klarereren til tilladelsen.«

40) I artikel 289 indsættes følgende som andet afsnit: »Klarereren skal dog give toldmyndighederne adgang til alle de oplysninger, de finder nødvendige for at kunne foretage en effektiv risikoanalyse og undersøge varerne inden deres udpassage.«

41) I artikel 313b indsættes følgende som stk. 3a: »3a. Når rederiet er indehaver af et i artikel 14a, stk. 1, litra a) eller c), omhandlet AEO-certifikat, undersøger toldmyndighederne i de berørte medlemsstater kun, om kravene i stk. 3, litra c) og d), i nærværende artikel er opfyldt. Alle andre krav, som er nævnt i nærværende artikel, anses for opfyldt.«

42) Artikel 367 affattes således: »Artikel 367 Denne underafdeling finder ikke anvendelse på de forenklede procedurer, der er specifikke for de i artikel 372, stk. 1, litra g), omhandlede transportformer.«

43) Artikel 368 udgår.

44) I artikel 373 indsættes følgende som stk. 3: »3. Når den berørte person er indehaver af et i artikel 14a, stk. 1, litra a) eller c), omhandlet AEO-certifikat, anses kravene i stk. 1, litra c), og stk. 2, litra b), i nærværende artikel for opfyldt.«

45) I artikel 454a indsættes følgende som stk. 5: »5. Når den berørte person er indehaver af et i artikel 14a, stk. 1, litra a) eller c), omhandlet AEO-certifikat, anses kravene i stk. 2, første afsnit, litra c), i nærværende artikel og kravene i artikel 373, stk. 2, litra b), for opfyldt.«

46) Overskriften på del II, afsnit IV, affattes således: »GENNEMFØRELSESBESTEMMELSER VEDRØRENDE UDFØRSEL«

47) I del II, afsnit IV, indsættes som kapitel 1: »KAPITEL 1 Almindelige bestemmelser vedrørende toldangivelser Artikel 592a Artikel 592b til 592f finder ikke anvendelse på følgende varer: a) elektrisk energi b) varer, der føres ud gennem rørledning c) breve, postkort og tryksager, herunder på elektronisk medium d) varer, der forsendes i henhold til bestemmelserne i Verdenspostforeningens konvention e) varer, der er omfattet af en toldangivelse foretaget ved enhver anden handling i overensstemmelse med artikel 231 og 233 f) varer indeholdt i rejsendes personlige bagage g) varer, for hvilke det er tilladt at indgive en mundtlig toldangivelse i overensstemmelse med artikel 226 og 227 samt artikel 229, stk. 2 h) varer omfattet af ATA- og CPD-carneter i) varer, der forsendes på grundlag af formular 302 i henhold til overenskomsten mellem parterne i den nordatlantiske traktat vedrørende status for deres styrker, undertegnet i London den 19. juni 1951 j) varer, der transporteres med skib i fast rutefart med behørig bevilling i overensstemmelse med artikel 313b. Artikel 592b 1. Når varer, der forlader Fællesskabets toldområde, er omfattet af en toldangivelse, skal denne toldangivelse indgives til det kompetente toldsted inden for følgende frister: a) ved skibstrafik i) for containergods, medmindre nr. iii) eller iv) finder anvendelse: senest 24 timer før varerne lastes på det skib, hvorpå de skal forlade Fællesskabets toldområde ii) for bulk/break bulk last senest 4 timer før den forlader havnen i Fællesskabets toldområde iii) for varebevægelser mellem Fællesskabets toldområde, med undtagelse af de franske oversøiske departementer, Azorerne, Madeira eller De Kanariske Øer, og Grønland, Færøerne, Ceuta, Melilla, Norge, Island, havne ved Østersøen, Nordsøen, Sortehavet, Middelhavet eller alle havne i Marokko: senest 2 timer før varerne forlader havnen i Fællesskabets toldområde iv) for andre varebevægelser end de i nr. iii) omhandlede mellem de franske oversøiske departementer, Azorerne, Madeira eller De Kanariske Øer og områder uden for Fællesskabets toldområde, hvis rejsen varer under 24 timer: senest 2 timer før varerne forlader havnen i Fællesskabets toldområde b) ved flytrafik: senest 30 minutter før afgang fra en lufthavn i Fællesskabets toldområde c) ved jernbanetrafik og trafik ad indre vandveje: senest 2 timer før afgang fra udgangstoldstedet d) ved vejtrafik: senest 1 time før afgang fra udgangstoldstedet e) for leverandører af løsdele og reservedele, der er beregnet til brug i skibe eller fly til reparation eller vedligeholdelse heraf, af motorbrændstof, smøremidler og gas, som er nødvendig for driften af maskiner og apparatur om bord, og af levnedsmidler, der er beregnet til forbrug om bord: senest 15 minutter før transportmidlets afgang fra havnen eller lufthavnen i Fællesskabets toldområde f) i de tilfælde, hvor forordning (EF) nr. 800/1999 finder anvendelse: efter de i denne forordning fastsatte regler. 2. Når toldangivelsen ikke indgives ved hjælp af edb, er den i stk. 1, litra a), nr. iii) og iv), litra b), c), d) og e), omhandlede frist mindst 4 timer. 3. Hvis toldmyndighedernes edb-system er midlertidigt ude af drift, finder fristerne i stk. 1 fortsat anvendelse. Artikel 592c 1. Ved intermodal transport, hvor varer omlades fra ét transportmiddel til et andet for at blive ført ud af Fællesskabets toldområde, er fristen for indgivelse af toldangivelsen den frist, der gælder for det transportmiddel, der forlader Fællesskabets toldområde, som anført i artikel 592b. 2. Ved kombineret transport, hvor det aktive transportmiddel, der passerer grænsen, udelukkende transporterer et andet aktivt transportmiddel, er fristen for indgivelse af toldangivelsen den frist, der gælder for det aktive transportmiddel, der passerer grænsen, som anført i artikel 592b. Artikel 592d 1. De i artikel 592b og 592c omhandlede frister finder ikke anvendelse, når der i henhold til internationale aftaler mellem Fællesskabet og tredjelande kræves udveksling af toldoplysninger inden for andre frister end de i de nævnte artikler fastsatte. 2. Fristen kan under ingen omstændigheder være kortere end det tidsrum, der er nødvendigt til at foretage risikoanalyse, inden varerne forlader Fællesskabets toldområde. Artikel 592e 1. Efter at have modtaget toldangivelsen foretager det kompetente toldsted den fornødne risikoanalyse og toldkontrol inden varernes frigivelse til udførsel. 2. Varerne kan frigives, så snart risikoanalysen er foretaget, og resultaterne tilsiger en sådan frigivelse. Artikel 592f 1. Når det konstateres, at varer, der frembydes for toldmyndighederne, ikke er omfattet af en toldangivelse indeholdende de nødvendige oplysninger for den summariske udgangsangivelse, skal den person, der bringer varerne eller overtager ansvaret for befordringen af varerne ud af Fællesskabets toldområde, omgående indgive en toldangivelse eller en summarisk udgangsangivelse. 2. Hvis klarereren indgiver en toldangivelse efter de i artikel 592b og 592c fastsatte frister, udelukker det ikke anvendelse af de i henhold til national lovgivning gældende sanktioner. Artikel 592g Når varer, der i henhold til artikel 592a, litra d) til j), er omfattet af en fritagelse fra kravet om indgivelse af en toldangivelse inden for de i artikel 592b og 592c fastsatte frister, bringes ud af Fællesskabets toldområde, foretages der en risikoanalyse ved varernes frembydelse på grundlag af den toldangivelse, der omfatter disse varer.«

48) I del II, afsnit IV, affattes overskriften på kapitel 1 således: »KAPITEL 2 Endelig udførsel«

49) I del II, afsnit IV, kapitel 2, indsættes følgende som artikel 787: »Artikel 787 1. Udførselsangivelser skal opfylde de krav til form og indhold, der er fastsat i dette kapitel, i artikel 279 til 289 og i bilag 37 og i bilag 30A. De indgives til det kompetente toldsted ved hjælp af edb. 2. Toldmyndighederne antager kun under en af følgende omstændigheder en papirbaseret udførselsangivelse udfærdiget på en formular svarende til modellen i bilag 31 til 34, som indeholder den i bilag 37 og bilag 30A fastsatte minimumsliste af data for udførselsproceduren: a) toldmyndighedernes edb-system er ude af drift b) det elektroniske brugerprogram hos den person, der indgiver udførselsangivelsen, er ude af drift. 3. Toldmyndighederne fastsætter efter fælles aftale den procedure, der skal følges i de i stk. 2, litra a), omhandlede tilfælde. 4. Anvendelse af en i henhold til stk. 2, litra b), omhandlet papirbaseret udførselsangivelse forudsætter toldmyndighedernes godkendelse. 5. Når varer udføres af rejsende, som ikke har direkte adgang til toldmyndighedernes edb-system og derfor ikke har mulighed for at indgive udførselsangivelsen ved hjælp af edb til udførselstoldstedet, tillader toldmyndighederne den rejsende at anvende en papirbaseret toldangivelse på en formular svarende til modellen i bilag 31 til 34 og indeholdende den i bilag 37 og bilag 30A fastsatte minimumsliste af data for udførselsproceduren. 6. I de i stk. 4 og 5 i denne artikel omhandlede tilfælde sørger toldmyndighederne for, at kravene i artikel 796a til 796e er opfyldt.«

50) Artikel 791, stk. 2, udgår.

51) Artikel 792 affattes således: »Artikel 792 1. Når udførselsangivelsen indgives ved hjælp af et administrativt enhedsdokument, benyttes eksemplar 1, 2 og 3, jf. dog artikel 207. Det toldsted, hvortil udførselsangivelsen er indgivet, sætter sit stempel i rubrik A og udfylder i givet fald rubrik D. Når dette toldsted frigiver varerne, beholder det eksemplar 1, sender eksemplar 2 til det statistiske kontor i den medlemsstat, hvorunder udførselstoldstedet henhører, og, såfremt artikel 796a til 796e ikke finder anvendelse, afleverer det eksemplar 3 til den pågældende person. 2. Når udførselsangivelsen behandles ved hjælp af edb ved udførselstoldstedet, kan eksemplar 3 af det administrative enhedsdokument erstattes af et ledsagedokument udskrevet fra toldmyndighedens edb-system. Dette dokument skal mindst indeholde de data, der kræves i det i artikel 796a omhandlede udførselsledsagedokument. Toldmyndighederne kan tillade, at klarereren udskriver ledsagedokumentet fra sit edb-system. 3. Når hele udførslen gennemføres på én medlemsstats område, kan denne medlemsstat give afkald på kravet om brug af eksemplar 3 af det administrative enhedsdokument eller udførselsledsagedokumentet, forudsat at kravene i toldkodeksens artikel 182b, stk. 2, er opfyldt. 4. Når der i henhold til toldforskrifterne kræves et andet dokument som erstatning for eksemplar 3 af det administrative enhedsdokument, finder bestemmelserne i dette kapitel tilsvarende anvendelse på dette andet dokument, jf. dog artikel 796a til 796e.«

52) Følgende indsættes som artikel 792a og 792b: »Artikel 792a 1. Når varer, som er frigivet til udførsel, ikke forlader Fællesskabets toldområde, underretter eksportøren eller klarereren omgående udførselstoldstedet herom. Eksemplar 3 af det administrative enhedsdokument returneres i givet fald til dette toldsted. Udførselstoldstedet erklærer udførselsangivelsen for ugyldig. 2. Når en ændring af fragtkontrakten i de tilfælde, der er omhandlet i artikel 793a, stk. 6, eller artikel 793b, medfører, at en transport, som skulle afsluttes uden for Fællesskabets toldområde, afsluttes inden for dette område, må de pågældende virksomheder eller myndigheder kun udføre den ændrede kontrakt med tilladelse fra det toldsted, der er nævnt i artikel 793, stk. 2, andet afsnit, litra b), eller, hvis der er tale om en forsendelse, af afgangstoldstedet. Eksemplar 3 af udførselsangivelsen returneres til udførselstoldstedet, og angivelsen erklæres for ugyldig af dette toldsted. Artikel 792b 1. Udførselstoldstedet kan afkræve eksportøren eller klarereren dokumentation for, at varerne har forladt Fællesskabets toldområde. 2. Når varerne ikke har forladt Fællesskabets toldområde senest 90 dage efter datoen for deres frigivelse til udførsel, eller der ikke kan skaffes tilstrækkelig dokumentation for udførslen, erklæres udførselsangivelsen for ugyldig. Udførselstoldstedet underretter eksportøren eller klarereren herom.«

53) Artikel 793 affattes således: »Artikel 793 1. Eksemplar 3 af det administrative enhedsdokument eller det i artikel 792, stk. 2, omhandlede ledsagedokument og de varer, der er frigivet til udførsel, frembydes sammen for udgangstoldstedet. 2. Udgangstoldstedet er det sidste toldsted, før varerne forlader Fællesskabets toldområde. Som en undtagelse fra første afsnit er udgangstoldstedet et af følgende steder: a) for så vidt angår varer, der føres ud i rørledninger, og for elektricitet: det toldsted, som er udpeget hertil af den medlemsstat, hvor eksportøren er etableret b) det toldsted, der er kompetent på det sted, hvor varerne som led i én og samme fragtkontrakt overtages til transport ud af Fællesskabets toldområde af jernbaneselskaber, postvæsener, luftfartsselskaber eller rederier, forudsat at følgende betingelser er opfyldt: i) varerne skal forlade Fællesskabets toldområde med jernbane, som postforsendelse, ad luftvejen eller ad søvejen ii) klarereren eller dennes repræsentant anmoder om, at de i artikel 793a, stk. 2, eller artikel 796e, stk. 1, omhandlede formaliteter gennemføres ved dette toldsted.«

54) Følgende indsættes som artikel 793a, 793b og 793c: »Artikel 793a 1. Udgangstoldstedet foretager den fornødne risikobaserede kontrol inden varernes afgang fra Fællesskabets toldområde, primært for at forvisse sig om, at de frembudte varer er de angivne varer. Udgangstoldstedet fører tilsyn med varernes faktiske udpassage. Når udførselsangivelsen er indgivet til et andet toldsted end udgangstoldstedet, og oplysningerne er fremsendt i overensstemmelse med toldkodeksens artikel 182b, stk. 2, kan udgangstoldstedet tage hensyn til resultaterne af enhver kontrol, der er foretaget af det andet toldsted. 2. Når klarereren har anført »RET-EXP« i rubrik 44 eller koden 30400 eller på anden måde tilkendegivet, at han ønsker at få eksemplar 3 tilbage, attesterer udgangstoldstedet varernes faktiske udpassage ved en påtegning på bagsiden af eksemplar 3. Det afleverer dette eksemplar til den person, der har forelagt det, eller til en anden person, der er anført på eksemplaret og etableret i udgangstoldstedets myndighedsområde, med henblik på returnering til klarereren. Påtegningen består i et stempel, der bærer udgangstoldstedets navn og datoen for varernes udpassage. 3. Når udførslen finder sted i flere sendinger via samme udgangstoldsted, foretages der kun påtegning for den del af varerne, der rent faktisk udføres. Når udførslen finder sted i flere sendinger fra forskellige udgangstoldsteder, attesterer udførselstoldstedet eller det udgangstoldsted, hvor originalen af eksemplar 3 er forelagt, efter behørigt begrundet anmodning en kopi af eksemplar 3 for hver varemængde med henblik på forelæggelse for et andet udgangstoldsted. I de i første og andet afsnit omhandlede tilfælde påtegnes originalen af eksemplar 3 i overensstemmelse hermed. 4. Når hele udførslen gennemføres på én medlemsstats område, kan denne medlemsstat bestemme, at eksemplar 3 ikke skal påtegnes. I så fald returneres eksemplar 3 ikke til klarereren. 5. Når udgangstoldstedet konstaterer, at der mangler varer, noterer det dette på det forelagte eksemplar af udførselsangivelsen og underretter udførselstoldstedet herom. Når udgangstoldstedet konstaterer, at der er for mange varer, forbyder det, at varerne føres ud af Fællesskabets toldområde, før udførselsformaliteterne er opfyldt. Når udgangstoldstedet konstaterer, at varernes art afviger fra det på angivelsen anførte, forbyder det, at varerne føres ud af Fællesskabets toldområde, før udførselsformaliteterne er opfyldt, og det underretter også udførselstoldstedet herom. 6. I de i artikel 793, stk. 2, andet afsnit, litra b), omhandlede tilfælde påtegner udgangstoldstedet eksemplar 3 af udførselsangivelsen i overensstemmelse med artikel 793a, stk. 2, når det har anført »Export« på transportdokumentet og forsynet det med sit stempel. Der henvises til transportdokumentet på eksemplar 3 af udførselsangivelsen og omvendt. Når der benyttes fast rutefart eller direkte transport eller fly til bestemmelsessteder uden for Fællesskabets toldområde, og transportvirksomhederne kan garantere, at udførslerne foregår efter reglerne, er påtegningen »Export« og toldstedets stempel på transportdokumentet ikke påkrævet. Artikel 793b 1. Når der er tale om varer, der føres ud af Fællesskabets toldområde eller sendes til et udgangstoldsted under en forsendelsesprocedure, påtegner afgangstoldstedet eksemplar 3 i overensstemmelse med artikel 793a, stk. 2, og returnerer det til den i samme artikel omhandlede person. Når der kræves et ledsagedokument, forsynes det også med påtegningen »Export«. Der henvises til ledsagedokumentet på eksemplar 3 af udførselsangivelsen og omvendt. Første og andet afsnit i dette stykke finder ikke anvendelse, når der er givet dispensation forfrembydelse af varerne ved afgangstoldstedet som omhandlet i artikel 419, stk. 4 og 7, og artikel 434, stk. 6 og 9. 2. Den i stk. 1, første afsnit, i denne artikel omhandlede påtegning og returnering af eksemplar 3 finder ligeledes anvendelse på varer frigivet til udførsel, som ikke er henført under en forsendelsesprocedure, men som sendes til et udgangstoldsted, der er anført i et enkelt manifest anvendt som forsendelsesangivelse i medfør af artikel 445 eller 448 og identificeret i overensstemmelse med artikel 445, stk. 3, litra e), eller artikel 448, stk. 3, litra e). 3. Udgangstoldstedet kontrollerer varernes faktiske udpassage. Artikel 793c 1. Når varer omfattet af punktafgiftssuspensionsordninger føres ud af Fællesskabets toldområde på grundlag af det i forordning (EØF) nr. 2719/92 omhandlede administrative ledsagedokument, påtegner udførselstoldstedet eksemplar 3 af udførselsangivelsen i overensstemmelse med artikel 793a, stk. 2, og returnerer det til klarereren efter at have anført påtegningen »Export« og det i samme artikel nævnte stempel på alle eksemplarer af det administrative ledsagedokument. Der henvises på eksemplar 3 af udførselsangivelsen til det administrative ledsagedokument og omvendt. 2. Udgangstoldstedet fører tilsyn med varernes faktiske udpassage og returnerer eksemplaret af det administrative ledsagedokument i overensstemmelse med artikel 19, stk. 4, i Rådets direktiv 92/12/EØF. I de i artikel 793a, stk. 5, omhandlede tilfælde foretager udgangstoldstedet den fornødne notering herom på det administrative ledsagedokument.«

55) Artikel 795 affattes således: »Artikel 795 1. Når varer har forladt Fællesskabets toldområde uden en udførselsangivelse, skal eksportøren efterfølgende indgive en udførselsangivelse til det kompetente toldsted på det sted, hvor han er etableret. Artikel 790 finder anvendelse. Toldmyndighederne antager kun en sådan angivelse, såfremt eksportøren forelægger en af følgende elementer: a) en reference til den summariske udgangsangivelse b) tilfredsstillende dokumentation for varernes art og antal og de omstændigheder, under hvilke de har forladt Fællesskabets toldområde. Nævnte toldsted foretager desuden, hvis klarereren anmoder herom, den i artikel 793a, stk. 2, eller artikel 796e, stk. 1, omhandlede attestering af varernes udpassage. 2. Toldmyndighedernes efterfølgende antagelse af udførselsangivelsen udelukker intet af følgende: a) sanktioner i henhold til national lovgivning b) konsekvenserne af foranstaltninger i henhold til den fælles landbrugspolitik eller den fælles handelspolitik.«

56) Artikel 796 udgår.

57) I del II, afsnit IV, indsættes følgende som kapitel 3: »KAPITEL 3 Udveksling af udførselsdata mellem toldmyndigheder med brug af informationsteknologi og computernetværk Artikel 796a 1. Udførselstoldstedet frigiver varerne ved at udstede udførselsledsagedokumentet til klarereren. Udførselsledsagedokumentet skal svare til modellen og de forklarende bemærkninger i bilag 45C. 2. Når en forsendelse til udførsel består af mere end én varepost, skal udførselsledsagedokumentet suppleres med en liste over vareposter svarende til modellen og de forklarende bemærkninger i bilag 45D. Den udgør en integrerende del af udførselsledsagedokumentet. 3. Med toldmyndighedernes tilladelse kan udførselsledsagedokumentet udskrives fra klarererens edb-system. Artikel 796b 1. Ved varernes frigivelse fremsender udførselstoldstedet oplysninger om udførslen til det angivne udgangstoldsted med brug af meddelelsen med »melding om forventet udførsel«. Denne meddelelse baseres på data fra udførselsangivelsen og suppleres af toldmyndighederne i nødvendigt omfang. 2. Når varer skal forsendes til mere end ét udgangstoldsted som flere sendinger, skal hver enkelt sending være omfattet af en separat meddelelse med »melding om forventet udførsel« og et særskilt udførselsledsagedokument. Artikel 796c Toldmyndighederne kan kræve, at meddelelsen om varernes ankomst til udgangstoldstedet fremsendes elektronisk. I så fald behøver udførselsledsagedokumentet ikke at blive fysisk forelagt for toldmyndighederne, men skal opbevares af klarereren. En sådan meddelelse skal indeholde det i bilag 45C omhandlede MRN-nummer. Artikel 796d 1. Udgangstoldstedet sikrer sig, at de frembudte varer svarer til de angivne varer. Undersøgelse af varerne foretages af udgangstoldstedet med støtte i den meddelelse med »melding om forventet udførsel«, der er modtaget fra udførselstoldstedet. Udgangstoldstedet før